Фирабр Бухоронинг қадим шаҳарларидан бири бўлган. Бу ҳақда Имом Самъоний ўзининг “Ал-Ансоб” асарида: “Фирабр Амударё билан Бухоро ўртасидаги шаҳардир. Фирабр шаҳри билан Амударёнинг ўртасидаги масофа бир фарсах атрофидадир. Мен Мовароуннаҳрдан қайтаётганимда Фирабрда бир неча кун турганман”, деб айтган.\nИмом Заҳабий эса ўзининг “Сияру аъламин нубало” асарида: “Фирабр Бухоро қишлоқларидан биридир”, деган.\nАбу Абдуллоҳ Фирабрий\nФирабрлик энг машҳур уламолардан бири Имом Бухорийнинг ўзидан “Саҳиҳул Бухорий” китобини ривоят қилувчи Абу Абдуллоҳ Фирабрий (ҳижрий 231-320 й.)дир. Тўлиқ исми – Абу Абдуллоҳ Муҳаммад ибн Юсуф ибн Матор ибн Солиҳ ибн Бишр Фирабрий.\nАбу Абдуллоҳ Фирабрийнинг таржимаи ҳолини ёзганларнинг барчаси унинг ҳижрий 231 йилда туғилганига иттифоқ қилишган. У “Саҳиҳул Бухорий”ни Имом Бухорийдан икки марта эшитган. Бир марта ҳижрий 248 йил Фирабрда ва иккинчи марта ҳижрий 252 йил Бухорода эшитган.\nИмом Фирабрий “Саҳиҳул Бухорий”нинг энг машҳур ровийси бўлиб танилган. Чунки, инсонлар ҳозиргача “Саҳиҳул Бухорий”ни Имом Фирабрийнинг ривоятидаги санад билан ўрганиб келаяптилар.\n“Саҳиҳул Бухорий”ни Имом Фирабрийдан жуда кўплаб сиқа (ишончли) ровийлар жамоаси ривоят қилишган. Уларнинг энг машҳурлари қўйидагилар: Ибн Сакан Саид ибн Усмон Баззоз Мисрий (ҳижрий 294-353 й.), Абу Зайд Муҳаммад ибн Аҳмад Марвазий (ҳижрий 301-371 й.), Абу Аҳмад Муҳаммад ибн Муҳаммад Журжоний (ваф. 373 ҳ.), Абу Исҳоқ Иброҳим ибн Аҳмад Мустамлий (ваф. 376 ҳ.), Абу Али Муҳаммад ибн Умар Шаббавий, Сарахснинг хатиби Абдуллоҳ ибн Аҳмад ибн Ҳаммувайҳ Сарахсий (ваф. 381 ҳ.), Абу Ҳайсам Муҳаммад ибн Маккий Кушмиҳаний (ваф. 389 ҳ.), Шайх Абу Али Исмоил ибн Муҳаммад ибн Аҳмад ибн Ҳожиб Кушшоний (ваф. 391 ҳ.) ва Абу Наср Аҳмад ибн Муҳаммад ибн Аҳмад Ахсикатийдир.\n“Саҳиҳул Бухорий”ни Имом Фирабрийдан ривоят қилганларнинг энг биринчиси Абу Зайд Муҳаммад ибн Аҳмад Марвазийдир. Энг охиргиси эса Абу Али Исмоил ибн Муҳаммад ибн Аҳмад ибн Ҳожиб Кушшоний саналади.\nҲофиз ибн Ҳажар Асқалоний Абу Абдуллоҳ Фирабрийнинг ушбу сўзларини изоҳлаб бундай дейди: “Абу Абдуллоҳ Фирабрий бу гапини ўзи билган нарсага мувофиқ айтган. Яъни, Абу Абдуллоҳ Фирабрий Имом Бухорийнинг “Саҳиҳул Бухорий” китобини муаллифнинг ўзидан ривоят қиладиган мендан бошқа ҳеч ким қолмади, деб ўйлаган. Лекин ўша пайтда “Саҳиҳул Бухорий” китобини ривоят қилганлардан бири Абу Талҳа Мансур ибн Муҳаммад ибн Али ибн Қорина Паздавий ҳаёт бўлган. У киши Абу Абдуллоҳ Фирабрийдан тўққиз йил кейин, яъни ҳижрий 329 йилда вафот этган”.\nҚарангки, “Саҳиҳул Бухорий”ни эшитганлар орасидан Имом Фирабрийга Аллоҳнинг назари тушган. Аллоҳ таоло унга Имом Бухорий билан учрашиш ва ундан ҳадис эшитиш учун бир неча сабабларни тақдир қилган ҳамда уни кўп хайрли ишларга муяссарлик билан хослаган. Шу боис, у кишининг ривояти ривоятларнинг энг яхшироғи, тўлиқроғи ва санади олийроғига айланган.\nҲофиз ибн Ҳажар Асқалоний: “Бу асрда ва ундан олдинги асрларда “Саҳиҳул Бухорий” китобини эшитишда санади боғланган ривоят Абу Абдуллоҳ Муҳаммад ибн Юсуф ибн Матор ибн Солиҳ ибн Бишр Фирабрийнинг ривоятидир”, деган.\nАбу Абдуллоҳ Фирабрий Қутайба ибн Саид ва Али ибн Хашрам Марвазийдан ҳам ҳадис эшитган. Абу Бакр Самъоний ўзининг “Амолий” асарида бундай деган: “Абу Абдуллоҳ Фирабрий Қутайба ибн Саид ва Али ибн Хашрам Марвазийдан ҳадис эшитган. У киши “Саҳиҳул Бухорий” ва “Саҳиҳул Муслим” китобларини Қутайба ибн Саид ва Али ибн Хашрам Марвазийдан ривоят қилган ровийлар орасида бордир”.\nИбн Нуқта Абу Абдуллоҳ Фирабрийга боғланган санад билан ривоят қилади: “Абу Абдуллоҳ Фирабрий: “Мен ҳижрий 258 йили Фирабрда бўлганимда Али ибн Хашрам Марвазийдан ҳадис эшитган эдим”, деди”.\nИмом Заҳабий: “Абу Абдуллоҳ Фирабрий Қутайба ибн Саиддан ҳадис эшитган деб ҳисоблаган киши хато қилибди. Чунки, у киши Қутайба ибн Саидни кўрмаган. Абу Абдуллоҳ Фирабрий ҳижрий 231 йилда туғилган. Қутайба ибн Саид эса ҳижрий 240 йили бошқа шаҳарда вафот этган”, деб ёзади.\nШунга қарамай, кўпчилик олимлар Абу Абдуллоҳ Фирабрий уч кишидан ҳадис ривоят қилган, деб ҳисоблайди.\nБиринчиси: Имом Бухорий;\nАбу Бакр Самъоний “Амолий” китобида Абу Абдуллоҳ Фирабрий Қутайба ибн Саиддан ҳадис эшитганига далил келтирган. Буни Имом Нававий ҳам “Саҳиҳул Бухорий”нинг шарҳида зикр қилган.\nБаъзи уламолар Имом Заҳабийнинг “Абу Абдуллоҳ Фирабрий ва Қутайба ибн Саид орасида шаҳарлари бошқа бўлиши билан бирга, эшитишни узоқлаштирадиган тўққиз йил бор-ку”, деган гапини хато дейишган.\nАммо Имом Фирабрийнинг Али ибн Хашрам Марвазийдан ҳадис эшитгани собитдир. Унинг таржимаи ҳолини ёзган кўплаб уламолар бунга далил келтирган. Асосий ҳадис китобларида Абу Абдуллоҳ Фирабрийнинг Али ибн Хашрам Марвазийдан ривоят қилган ҳадислари бор.\nИмом Байҳақий ўзининг “Ас-Сунан ал-Кубро” ва “Шўъбул иймон” китобларида “Ҳофиз Абу Аҳмад ибн Адийнинг Абу Абдуллоҳ Фирабрийдан, унинг Али ибн Хашрам Марвазий ва бошқа кишилардан ривоят қилган ҳадисларни” келтирган. Абу Абдуллоҳ Фирабрийнинг Али ибн Хашрам Марвазийдан ҳадис эшитгани “Саҳиҳул Бухорий”нинг баъзи нусхаларида собитдир. Олий санадни талаб қилган кўплаб талабалар Абу Абдуллоҳ Фирабрийдан ҳадис ривоят қилган.\nУламолар Имом Фирабрий ҳақида кўплаб яхши сўзларни айтишган.\nАбу Валид Божий (ваф. ҳижрий 474 й.): “Абу Абдуллоҳ Фирабрий сиқа ва машҳур кишидир”, деган.\nАбу Муҳаммад Ришотий (ваф. ҳижрий 547 й.): “Абу Абдуллоҳ Фирабрий “Саҳиҳул Бухорий” китобининг ривоятида асосий таянчдир”, деб ёзган.\nАбу Бакр Самъоний ўзининг “Амолий” китобида: “Абу Абдуллоҳ Фирабрий сиқа ва парҳезкор кишидир”, деган.\nИбн Рушайд Фиҳрий (ваф. ҳижрий 721 й.): “Абу Абдуллоҳ Фирабрий “Саҳиҳул Бухорий” китобида мусулмонларнинг асосий таянчидир”, деб қайд этган.\nЯна унинг: “Абу Абдуллоҳ Фирабрий сиқа, амийн (ишонарли), “Саҳиҳул Бухорий” китобида мусулмонларнинг Расулуллоҳ соллаллоҳу алайҳи васалламгача бўлган воситаси ва уларнинг мустаҳкам арқонидир”, деган таърифи ҳам бор.\nАбу Абдуллоҳ Фирабрийнинг таржимаи ҳолини ёзган уламоларнинг деярли барчаси унинг ҳижрий 320 йил шаввол ойининг учинчиси, яъни душанба куни 90 ёшида Фирабрда вафот этганини таъкидлашган.\nАммо Ибн Рушайд Фиҳрий “Ифадатун насийҳ” китобида бундай дейди: “Биз Абу Абдуллоҳ Фирабрийнинг вафот этган кунини Абу Зарга боғланган олий санад билан ривоят қилдик. Абу Зар: “Мен Абу Исҳоқ Мустамлийдан эшитган эдим”, деди. Абу Исҳоқ Мустамлий: “Менга етиб келган маълумотларга кўра, Абу Абдуллоҳ Муҳаммад ибн Юсуф ибн Матор Фирабрий ҳижрий 320 йил шаввол ойининг ўнинчи куни вафот этган”, деди”.


Украинада 49 ҳарбийга мотам тутилди\n05 июл 2022, Тошкент вақти: 22:52\nУраинада 15 июнда Луганс аэропортига қўнаётган учоқнинг айирмачилар томонидан уриб туширилиши оқибатида ҳалок бўлган 49 ҳарбийга мотам тутилди.\nУкраина президенти Петро Порошенко мазкур самолётни 14 июнь куни уриб туширганларга нисбатан қатъий чоралар кўрилишини маълум қилди.\nАҚШ учоқнинг уриб туширилиши айирмачилар Россиядан оғир қуроллар, жумладан, танклар олганини тасдиқловчи факт эканини билдирди. НАТО эса Россия Украина шарқидаги айирмачиларга Россия қурол етказиб берганини тасдиқловчи сунъий йўлдошдан олинган суратларни эълон қилди.\nРоссия Украинадаги айирмачиларга қурол етказиб бергани тўғрисидаги хабарларни рад этиб келмоқда.


Ироқнинг ўтиш даври конституциясини имзолаш бошқа кунга қолдирилди\nИроқдаги АҚШ маъмурияти раҳбари Пол Бремер бугун эълон қилинган мотам куни муносабати билан мамлакат ўтиш даври конституциясини имзолаш бошқа кунга қолдирилганлигини билдирди.\nКеча Карбало ва Бағдодда террорчилик амалиёти содир этилган эди. Террор оқибатида 150 киши нобуд бўлгани ва 450 киши жароҳатлангани хабар қилинмоқда.\nАҚШнинг Ироқдаги ҳарбий раҳбарияти вакили Марк Киммит террор ҳужуми иорданиялик Абу Мусаб аз-Заркавий томонидан уюштирилганлигини айтмоқда.\nИроқ Бошқарув Кенгаши аъзоси Муваффақ ар Рубои бу ҳақда шундай деди: “Бу фожиадир. Бу ҳақиқий терроризмдир, зеро диний маросимга йиғилган тинч аҳолининг ўлдирилишини бошқача атаб бўлмайди. Бу фожиа шиаларнинг Ироқдаги энг муқаддас ерида ва энг муқаддас кунида содир этилди”, - деди Рубои.


Косово бош вазири: Режамиз — 2020 йилгача НАТОга аъзо бўлиш\n00:02 / 15.11.2017\nФото: AP / Visar Kryeziu\nЎзини ўзи мустақил деб эълон қилган Косово республикаси ҳукумати раҳбари Рамуш Харадинай 2020 йилгача Приштина НАТО аъзоси бўлишини кутаётганини очиқлаган, деб ёзади РИА Новости Косово радио ва телевидениеси (РТК) га асосланиб.\nКосово озодлик армиясининг собиқ дала қўмондони Харадинай 14 ноябрь куни кундузи Приштинада ўтказилган «НАТО ва ғарбий Болқон — минтақавий динамика ва умумбашарий хавфсизлик таҳдидлари» конференциясида иштирок этган.\n«Косово қуролланган ҳимояга эга ва имкон қадар тезроқ НАТОга аъзо бўлишни истайди. Умид қиламанки, 2020 йилгача Косово дунёдаги энг қудратли ҳарбий ташкилотга аъзо бўлади», — дея бош вазирнинг сўзларини келтирмоқда телеканал.\nЎзини ўзи мустақил деб эълон қилган Косово республикаси президенти Ҳошим Тачи сентябрь ойидаёқ тан олинмаган давлатнинг тўлақонли қуролли кучлари йил сўнгига қадар НАТО ва АҚШ ёрдамида шакллантирилишини таъкидлаб ўтган эди.\nТачи апрель ойида Косово хавфсизлик кучлари (КХК)ни тўлақонли армияга айлантириш ҳақидаги қонун лойиҳасини парламентдан чақириб олишга мажбур бўлган эди. Тан олинмаган давлатнинг конституциясига тегишли ўзгартиришларни киритиш учун 120 нафар депутатнинг камидан учдан икки қисми розилиги талаб этилар эди, бунга мухолифатчи депутатлар ва «Сербский список» миллий озчилик партияси аъзолари қаршилик қилишган. Тачининг бошқа йўл — КХКнинг ваколатларини оддий қонун қабул қилиш орқали кенгайтириш халқаро ҳамжамиятнинг, жумладан, Россия, ЕИ ва АҚШнинг қаршилигига сабаб бўлди.\nКосово-албан тузилмалари 2008 йилнинг 17 февралида бир томонлама тартибда Сербиядан мустақиллик эълон қилишган эди. АҚШ ва Европа иттифоқининг кўплаб давлатлари Косовонинг мустақиллигини тан олган. Сербия, Сурия, Россия, Хитой, Исроил, Эрон, Испания, Греция ва бошқа бир қатор давлатлар эса тан олмаган.\nСтолтенберг НАТОни кучайтиришга ваъда берди\n08:35 / 05.04.2018


09:36, 11.06.2021 // 59134\nТараққийпарвар уламо, ўлка озодлиги йўлидаги курашларда иштирок этган, маърифатпарвар жадидлар билан бир сафда сиёсий кураш саҳнасида бўлган Садриддинхон муфти Шарифхўжаев ҳақида «Дарё» колумнисти, тарихчи олим Баҳром Ирзаев ҳикоя қилади.\nЧапдан ўнгга: Саидносир Миржалилов, Муфти Садриддинхон, тошкентлик талаба Қобил. 1918 йил, Истанбул\nФото: Баҳром Ирзаев\nСадриддинхўжа 1877 йил Тошкентнинг Мерганча маҳалласида таниқли уламо ва қозикалон Шарифхўжа эшон хонадонида дунёга келган. Аввал эски мактабда, сўнг Тошкентдаги Юнусхон мадрасасида ўқийди. Замона зайлига мувофиқ Тошкентдаги биринчи сонли 4 йиллик рус-тузем мактабига кириб, Оврўпо илм-фани янгиликлари билан танишади, рус тилини мукаммал ўрганади. Шундан сўнг Бухорога йўл олиб, 1905 йилгача Мир араб мадрасасида таҳсилни давом эттиради. Садриддинхон бу вақтда жадид тараққийпарварлик ғоялари билан танишади. Тошкентга қайтгач Юнусхон мадрасасида мударрис ва имомлик қилади. 1914 йилдан Эшонқули мадрасасида бош мударрис ва муфти рутбасини олади. Муфти Садриддинхон ҳам тараққийпарвар уламолардан бўлиб, Мунавварқори Абдурашидхоновнинг яқин дўсти ва ҳаммаслакларидан эди.\n1916 йил Туркистонда мардикорчиликка қарши қўзғалон вақтида Садриддинхон муфти ўзининг халқ томонида эканлигини очиқ баён қилади ва жадид тараққийпарварлари билан бир сафда сиёсий кураш саҳнасига киради. 1917 йил март ойида Мунавварқори Абдурашидхон ўғли томонидан «Шўрои Исломия» жамияти таъсис этилганида унга биринчилардан бўлиб аъзо бўлади. Туркистондаги илк сиёсий партия – «Турк адам марказияти»нинг дунёга келишида бош-қош бўлади. Қўқонда иш бошлаган Туркистон Мухторияти ҳукуматида президиум аъзоси сифатида Мухториятни Туркистон мусулмонларининг ягона ҳокимияти сифатида тан олиниши учун тинимсиз маърузалар қилади. «Уламо жамияти»нинг айрим мутаассиб вакилларида Мухториятга нисбатан ишончсизлик ортиб бораётганлиги туфайли Тошкентга қайтиб, тараққийпарвар уламолардан «Фуқаҳо жамияти»ни тузади. Жамият Туркистон Мухториятини ўлкадаги ягона сиёсий куч сифатида тан олишини эълон қилади. Болшевикларнинг ноқонуний хатти-ҳаракатлари, айниқса, Фарғонада вазиятнинг қалтислашиб бориши жараёнида ўз замонасининг йирик уламоси бўлган муфти Садриддинхўжа Шарифхўжа қозикалон ўғли 1918 йилнинг февраль ойидан «Фуқаҳо жамияти»нинг нашри афкори сифатида «Изҳор ул-Ҳақ» журналини нашр эта бошлади. Илк сонлариданоқ Туркистон мусулмонларининг севимли нашрига айланган журнал ўз саҳифаларида нафақат диний, балки ўткир иқтисодий, ижтимоий ва сиёсий масалаларга ҳам кенг ўрин беради. Жумладан, муҳаррир муфти Садриддинхоннинг «Дафъи таҳлика» мақоласида:\nОврўпо муҳорибаси бошланганига тўрт йил бўлган бўлса, йилдан йилга бечора халойиқ, хусусан, Туркистон мамлакатида мутаватан ислом болалари фақир ва зарурат лойига ботиб турубдурлар. Очлик ва қаҳат балосидин ҳар кун неча минг ва балки милюнлаб ғариб ва ғураболар кўча бакўча кезиб шаҳардин шаҳарга юриб «оҳ нон» деюб гадолик қилмакдадурлар. Очлик ва совуқдан бир парча нонга зор бўлиб, ҳар кун ва ҳар замон неча минг муслим ва муслималар саби ва сабиялар ниҳоятда фоже’ бир аҳволда бу дунёга видў қилмакдадурлар... Жаноб пайғамбаримиз ҳазрат Муҳаммад Мустафо соллаллоҳу алайҳи васаллам: «Ёмон киши шул кишидурки, Аллоҳ таолодин сўрайдур ва ўзи ато қилмайдур. Ёмон киши шул кишидурки, аҳли аёлларига (бор давлати бирлан) торлиқ қилғувчидур».\nБас, шундай бўладурғон бўлса, ҳар кимса қўлидин келғонча Аллоҳ таоло берғон мол ва давлатидин фақир ва муҳтожларга ёрдам қилмоқ ўзининг хеш ва ақраболариға шафқат ва марҳамат қилмоқ лозим бўлодур. Ҳозирги замонамиздаги «потрибител» деганлари очмоқ, ондин фақир оч халойиқға озуқ ва бошқа тириклигиға лозим ашёларни арзон баҳо бирлан беруб турмоқ, фақир ва мискинлар учун қозон қуруб ош улашмоқға ўхшаш ишлар ҳам бир нав ёрдам бўладур, дейди.\n«Изҳори ҳақиқат ва иршод» мақоласида эса:\n...Ҳазрат расулаллоҳ «иннамал мўминин ал иҳватун» ояти каримаси ила ихватун ва садоқатға ташвиқ ва тарғиб қилиб... Аллоҳ таоло қудрат болғаси ила аларни иттифоқға солиб жумлаларин муҳаббат ипиға боғлади, ким барчалари якдил ва бир жисм каби бўлдилар.\nРасулуллоҳ саллолоҳу алайҳи васаллам шул тариқа қавмға мабъус бўлғон эдилар, ким ҳамийят жоҳилийятлари ҳаддин ошган ва бир-бирларидин қочган бир одамни бир киши бир мушт урса, онинг тарафидин қабиласи ўчин олмак учун урушуб ўлдиришган. Алҳосил, одатлари доимо хусумат зўр маҳоба урушмалар бўлуб турган. Баъзилари баъзиларига ғаюрлик қилур эрдилар.\nВақтики мусулмон бўлиб Аллоҳға, Расулуллоҳға, қиёмат куниға иймон келтурдилар. Аввалги қабиҳ ҳолидин ўзгарилдилар, бузуқ ва расво хулқлари йўқолуб, ўрниға севиклик яхши хулқлар ўрунлашти ким бор ҳимматлари ва назаргоҳлари Аллоҳ ва Расулаллоҳнинг тоатлари бўлди...\nУшбу суратда ислом динин қувват ва ғалабасиға мадор бўлғон иттифоқ ва ихтилофнинг доимо собит ва мустаҳкам бўлмоқи учун иттифоқни йўқотатурғон ахлоқларни ҳар қаюсин нас Қуръон ва ҳадиси набавия ила ҳаром қилинди. Чунончи, муҳаббатнинг зидди адоват, душманлик энг буюк фалокатдурки, ҳар жойға кирса хароб қилмай қўймас. Хусусан, ислом оламиға кирса тездан онинг ҳисор қўрғонин бузар ва чиқмас, ақл ҳукмида ва ҳам шариатда жами’ ахлоқи сиёҳларнинг манбаи ва хазинаси адоватдурки, ҳасад, баъзан ғийбат ва бўҳтон, чақимчиликларға ўхшаш ёмон хулқлар адоватдин қайнаб чиқодур. ... Агар дини исломға ихлос ила киришиб амал қилинган бўлса эди, шариат қайтарган ғийбат ва шикоят, бўҳтон ва ифтироларга тил очилмас эди. Ислом тараққий ва таолийсиға мадор бўлғон иттифоқ ва иттилоф йўлин ахтариб қаро халқни бир тоифа ватан муҳаббатиға киришган зотларға қарши югуртиб, ўрталариға адоват тухмин сочилмас эди. Балки, қўлдан келган даражада аларни муҳаббат ва дўстлик йўлиға солинур эди.\nЎткан сана мардикор масаласи чиқғонда ҳамма шайх-у йигитларимиз кеча ва кундуз болаларимиз мардикорға борур экан деб, ашк дийдалари ила дуода бўлуб, болаларин ғамида неча ойғача ухламай дуода бўлғон зотлар ушбу замонда кеча ва кундуз дуо-ю бадға қўл очар бўлдилар. Бу нечук ҳолат ҳозирда фақат бошларға эмас балки балойи ом бўлиб бой ва фақир, катта ва кичикларға тушкан таҳликалар кўзға кўрунмай очлик ва ялонғочлик эска тушмай дуо-ю наҳиларни унутиб, ислом олами бир-бириға нон ўрниға ҳақорат ва сафоҳатлар улашурлар, бу ишлар фитна эмасми.\n...Агарда муқобилларидаги бир мусулмонга бирор кулфат эришса олам-олам хурсанд ва масрур бўлурлар. Ваҳоланки дини шарифимиз нас қоте’ билан танбиҳ қилиб ҳар қаю ерда бўлса бўлсун бирор мусулмонга кулфат ва ўлум етушса анга ҳар сурат бирлан ёрдамда бўлмоқға буюродур. Бу на инсоф турур, на иш қилмоқчимиз ва қайси йўлға бормакчимиз, дейди.\nМинг афсуски, Туркистон аҳлининг қарийб асрий орзуси ушалмади. Болшевиклар замонавий қуроллар ва қолаверса, айрим хоин кимсаларнинг хиёнати туфайли халқнинг Мухторият орзусини қонга ботиришга муваффақ бўлди. Бироқ қалбида дин, Ватан ва миллат муҳаббат жўш урган фидойи инсонлар асло мағлубиятга рози бўлмади. Шундай зотлардан бири муфти Садриддинхон 1918 йилнинг баҳорида Мунавварқори Абдурашидхонов маслаҳати билан Туркияга йўл олади ва Туркиядаги қардошларга Туркистонда кечаётган хунрезликлар ҳақида хабар етказади. Улар «Шўрои Исломия»нинг яна бир вакили Туркистон Мухториятининг ғазначиси бўлган Саид Носир Миржалилов билан бирга ёз давомида Истанбулда Нури пошо, Азизбей орқали Туркиянинг хавфсизлик министри Талъат пошолар билан мунозаралар олиб боради. Бироқ бу пайтда жаҳон урушида мағлуб томон бўлган Туркиянинг ўзида ҳам аҳвол оғир эди. Шу туфайли музокаралар самарали кечмайди. Туркия ҳукумати вакиллари бевосита ёрдам бера олмаса ҳам улардан ҳайъат тузиб, Женевага «Миллатлар лигаси»га юбориши ва у ерда Туркистонни советлардан ажратиб олиш масаласини кўтаришига ёрдам бериши мумкинлигини айтади. Айни пайтда «Уламо жамияти» томонидан Шерали Лапин юборган Нуриддинбек Худоёрхонов ва Ғози Олим Юнусовлар ҳам Истанбулда эди. Улар Туркия томонининг Женева таклифини рад этади. Ўзларининг Туркия ҳукуматидан озодлик кураши учун ёрдам олиш мақсадида келганларини айтиб, Тошкентга қайтишади. Муфти Садриддинхон ва Саид Носир Миржалиловлар Тошкентга хабар юбориб, муфти Маҳмудхўжа Беҳбудийни маълум ваколатлар билан Истанбулга юборишларини сўрайди. Афсуски, бу гал ҳам душман бир қадам олдинда эди. Беҳбудий ҳазратлари муқаддас йўлда шаҳид қилинади...\nЧапдан ўнгга ўтирганлар: 1. Абдукарим мингбоши 2. Қул Ариш 3. Муфти Садриддинхон 4. Таваккул Бобир. Тик турганлар: 1. Берди Татўғли 2. Аннамуҳаммад. 1930 йил. Машхад.\nТошкентга келган муфти Садриддинхон Туркистон Республикаси Халқ суди Кенгаши аъзоси бўлади, Юнусхон мадрасасида мударрислик, Ширинқудуқ маҳалласида имомлик қилади. Бироқ истиқлолни қўлдан беришга асло рози бўлмайди. Ўзи учун қанчалик хавфли бўлишига қарамай Мунавварқори билан «Миллий иттиҳод» ташкилотини ривожлантиришга киришади. 1920 йилнинг кузида Мунавварқорининг Бухорога юборилиши «Миллий иттиҳод» ишига ҳам зарба беради. 1921 йилнинг 6 март куни амалда «Миллий иттиҳод»нинг раиси бўлган муфти Садриддинхон Абдулла Зиёмуҳаммедовнинг уйида шогирдлари оренбурглик Ориф Каримий, Юсуфбек Қурбонов ва Муҳаммадёр Муҳаммадумаровлар билан Шарқий Туркистондаги Япония ва Буюк Британия консуллари номига хат тайёрлайди. Хат «Миллий иттиҳод»нинг муҳри билан тасдиқланиб, Ориф Каримий, Юсуфбек Қурбонов томонидан Ғулжага йўлланади.\nБуюк Япония ҳукуматининг Ғулжадаги вакили муҳтарамина!\nЎрта осиёлик Туркистон аҳолилари ярим аср муддат ичинда Руссия ҳукумати золимонаси таъсири ила ҳунар тараққийсидан маҳрумият чуқурида қолиб руслик миллияти савқи ила руслашдирув сиёсати остинда эзилиб турк ва ислом миллатлари ҳуқуқи сиёсиятдан четка қолиб, зулм ва жабр ичинда умргузар эдилар. Бу ўртада Туркистон аҳолиси ҳукуматнинг бу сиёсатидан норози бўлиб истиқлол йўлини излаб миллий истиқлолият қўмитасини тузиб шўъбалари ила бутун Туркистонни қоплади. Ниҳоят ҳукуматнинг бу сиёсати золимонасига тоқат этолмасдан 1916-санада ислоҳ қути ила ўз ҳуқуқларин ҳимоя этди. Оқибат 1917-сана қизил инқилоб билан бир оз умумий озодлик соҳилига чиққан бўлиб ҳуқуқи миллияларини янгидан тиргизмак орзусига кирганди. 1917-сана октябр воқеасиндан сўнгра совет ҳукуматининг бошинда ҳукмрон бўлган Лениннинг (манифест) ваъдаси ҳар бир миллат учун миллий озодлик ва ҳуррият эълонига биноан Туркистоннинг эски пойтахти бўлган Хўқанд шаҳрида ўлка мухториятини эълон этиб туркистонли турклар маъқул бир ҳукумат ташкил қилган ҳолда миллатчи болшевикларнинг золимона ҳужум ва бераҳимона ҳаракатлари ила шаҳарлар бузилиб, қонлар тўкилиб, хотун ва болалар кесилиб хоналар ва моллар талон-торож этилиб, ҳукумат арбоблари отилиб, осилиб, ҳукумат тарқатилди ва шул она қадар отув кесувлар давом этмакдадир...\n«Осиё осиёликларнингдур» деган шиорни лозим тутган Сиз муҳтарам Япония ҳукуматидан илтимос қилинурким, қардош, ватандош осиёлик Туркистон аҳолисининг бу қадар зулм остида умр кечирмоқиға розилик кўрсатмай, салоҳ ва пул ва ўзга даркор бўладирган режалар ила ёрдам қўлин узатмоғингизни Ватан ва ирқдошлик номиндан ўтинамиз. Бу ҳақда сўзлашув учун ушбуни топширувчи том ҳуқуқлик тубанда исмлари ёзилган аъзоларини юборадир:\nФарғона край миллия аскарисин бошлуғи: Шермуҳаммадбек имзоси\nБухоро ҳукуматининг истиқлолия қўмитасининг раиси: Музаффариддин\nХива ҳукуматининг истиқлолия қўмитасининг раиси: Аннақулов\nТуркистон Марказий умумий миллий иттиҳод қўмитасининг раиси: Муфти Садриддинхоннинг муҳр ва имзоси\nБуюк Британия ҳукуматининг Қошғар вакили ҳазрати олийларина!\nСиз муҳтарам амният ва ҳуқуқи башарият устози Буюк Британия ҳукуматидан илтимос қилинурким, Туркистон аҳолисининг бу қадар зулм остида яшаб ва Туркистон маданияти, санои нафисалари ботил ва хароб ўлмакиға розилик юзин кўрсатмай силоҳ ва ўзга зарур ашёлар ила ёрдам қўлин этмоғингизни ҳуқуқи инсоният номиндан ўтинамиз...\nХатнинг дипломатик назокати ва муфти Садриддинхоннинг нақадар сиёсий етуклиги ҳақида ҳам, агар мактуб етиб борганида қандай сиёсий оқибатларни келтириб чиқариш-чиқармаслиги ҳақида ҳам кўп мунозара қилишимиз мумкин. Ҳақиқат шуки, хат 1921 йил 16 март куни Авлиёотада чекистлар томонидан тутиб олинди. Шундан сўнг 1921 йил 31 март куни «Миллий иттиҳод»нинг бошқа аъзолари Рустамбек Ниёзбеков, Муҳаммадёр Муҳаммадумаровлар ҳам қамоққа олинади. Апрелнинг илк тунларидан ёқимсиз сукунатдан ухлай олмаётган муфти Садриддинхон кеч соат 12 лардан ўтиб, Юнусхон мадрасасидаги ҳужраси атрофида қизил аскарлар йиғилаётганини пайқаб қолади. Девор орқали Эшонқули додхоҳ масжидига ўтиб, бир муддат яширингач, шўроларга қарши очиқ курашга киришга қарор қилади. У тонг 04:00 ларда Яланғоч орқали Тошкентдан чиқиб кетади. Чошгоҳдан ўтиб Заркатга киради ва қадимий қабристондан қўним топиб, икки кун шу ерда ибодат қилади. Айни пайтда бир неча хатлар тайёрлаб, Қорахитой қишлоғилик собиқ талабаси орқали Тошкентга, Бухорога ва Фарғонага йўллайди. Сўнг довондан ўтиб Ашобага Раҳмонқули қўрбошига қўшилади. 1921 йилнинг бошида Бухорога борган тошкентлик таниқли жадид муаллимлар Усмонхўжа Тўхтахўжаев ва Тангриқул ҳожи Мақсудийлар хатни олгач, Тошкентга қайтади. Улар Исроилжон раҳбарлигидаги гуруҳ билан маҳаллий бойлардан тўплаган 100 минг сўм пул билан Пискент томон йўл олади. Панзар қишлоғида Раҳмонқулнинг укаси Турсунбой қўрбоши, Ашоба қишлоғи яқинига келганда Раҳмонқулининг ўзи кутиб олади. Муаллимлар Садриддинхоннинг режасига кўра истиқлолчиларга дарс ва маънавий далда беришлари керак эди. Айни пайтда Тошкентда болшевикларнинг XII сездига тайёргарлик кетаётган эди. Муфти Садриддинхон истиқлолчилар армиясининг олий қўмондони Шермуҳаммадбек номидан бу қурултойга Фарғонага мухторият бериш; ҳарбий бошқарувни русларнинг аралашувисиз маҳаллий аҳолига топшириш, иқтисодий ва диний эркинликларга дахл қилмаслик каби 13 пунктдан ультиматум тайёрлайди. Бироқ болшевиклар билан музокара қилиб, Муҳаммад Аминбекнинг хатосини такрорлашдан ҳайиқади. Муфти Садриддинхон, Раҳмонқулибек ва Ислом паҳлавон билан уч кун давомида Шермуҳаммадбекнинг ҳузурида бўлади. Учрашувда қувалик Боқижонбой, Рустам ҳожи, қўқонлик Камол қозилар Шермуҳаммадбекка ҳар қандай ҳолда ҳам болшевикларга ишониб бўлмаслигини таъкидлайдилар ва музокарага чек қўйилади. Бек Афғонистондан қурол етиб келгунича фақат мудофаа жанглари билан чекланишга қарор қилади. Муаллимлар ортга қайтарилади, қизил армиянинг сони кундан кунга ортиб боради. Ваъда қилинган қуроллар келмайди. Шўролар фитнаси туфайли қўрбошиларнинг ичида ҳам ўзаро курашлар авж олдирилади, миллат қони дарё бўлиб оқа бошлайди.\n1921 йил 9 сентябрь куни Қўқонда муфти Садриддинхон Ҳамдамҳожи Қаландаров билан бирга қамоққа олинди. 1921 йил 19 сентябрда ТуркЧК томонидан уни зудлик билан Тошкентга келтириш учун махфий қарор чиқарилди. 1921 йил 27 сентябрь куни Муфти Садриддинхонга нисбатан аксилинқилобий фаолият айблови билан жиноий иш очилди. Сўроқларда Садриддинхон ўзига қўйилган айбловларнинг барчасини тан олади ва ёлғиз ўзи истагига кўра амалга оширганини таъкидлайди. 1921 йил 28 ноябрь куни сўроқда Рустамбек Ниёзбеков бу гапларнинг ҳеч биридан хабари бўлмагани ҳолда Муфти Садриддинхонни улуғ бир олим сифатида билишини ва қадрлашини таъкидлайди.\n1921 йил 8 декабрь куни Клингоф раҳбарлигида Турк ЧКнинг аъзолари Наркомюст Устабоев, милиция бошлиғи Алиевлар мазкур беш киши ишини Олий инқилобий трибуналга йўллайди. 1921 йил 23 декабрь куни Тошкентда раис Иброҳимов ҳамда Иноғомжон Хидиралиев, Собир Юсупов ва бошқалар иштирокида ўтган Ҳарбий трибуналда Назир Тўрақулов давлат айбловчиси бўлади. Ҳукмга кўра муфти Садриддинхон Шарифхўжа ўғли ва Ориф Каримийлар отувга, Абдуллажон Зиёмуҳаммедов ва Муҳаммадёр Муҳаммадумаровлар 3 йилдан, Рустамбек Ниёзбеков эса 2 йилга шартли қамоққа ҳукм этилади. Бироқ шу мажлиснинг ўзида Назир Тўрақулов узоқ маърузасини бошлаб қолади. Сўзининг охирида 1921 йил 7 ноябрь куни Октябрь инқилобининг 4 йиллиги бўлганини эслаб, шу муносабат билан отув ҳукмини 5 йиллик қамоққа, Абдуллажонни бир ярим йилга шартли қамоққа, Рустамбек ва Муҳаммадёрларни эса шу жойнинг ўзида озод қилишга қарор қилади. Албатта, Туркистон ҳукуматидаги маҳаллий арбобларнинг барчасининг пири устози бўлган Муфти Садриддинхон ва Ориф Каримийлар кўп ўтмай Туркистон заминидан чиқиб кетишга муваффақ бўлади. Ориф Каримий кейинчалик Туркияда олим бўлиб етишади ва кейинги фаолиятида ўзини сиёсатдан холи тутади.\nМуфти Садриддинхон аввал Афғонистонга ўтиб, 1923 йил ўрталаридан Эроннинг Машҳад шаҳрига жойлашади ва Туркистон озодлиги учун курашчи бўлгани туфайли яхши мавқе қозонади. У Туркистондан қочиб борган минглаб муҳожирларни ерлаштириб, уларнинг бир қисмини ўқитиш мақсадида Туркияга йўллайди. Айни пайтда Туркистон билан ҳам алоқани давом эттиради. Туркистон ва маҳаллий туркман қабилаларига «Ёш Туркистон» журналини тарқатиш орқали миллий бирлик учун курашади. Бироқ 1931 йил Эрон–Совет битимидан сўнг муҳожирларга нисбатан босим ва тазйиқ ортиб боради. Муфти Садриддинхон бунга қарши Туркия ҳукуматининг эътиборини қаратиш мақсадида ҳамда ўзининг фаолияти ҳақида Мустафо Чўқай, Абдулваҳоб Ўқтойларга тинимсиз хатлар юбориб турган.\nМуфти Садриддинхоннинг атрофида саводли йигитлар етишмас эди. 1932 йилнинг августида унинг ёнига Туркистондан Баҳром Иброҳимов келади. «Йўқсул» тахаллуси остида шеърлар ёзиб ўзини ижодкор сифатида кўрсатган бу йигит аслида жосус бўлиб, Ганжада ўқиб юрган вақтларидаёқ ГПУга ёлланган эди. Самарқанддаги фаолияти даврида ўткир фикрлари ва Чўлпоннинг исёнкор шеърларини ўқиб, тараққийпарварларнинг назарига тушган ҳамда атрофига кўплаб ҳур фикрли ёшларни жамлаган эди. У 1931 йил Ғулом Зафарий бошлиқ бир гуруҳ ёшлар билан қамоққа олинади. Аммо терговдан озод қилиниб, Эронга юборилади. Муфти Садриддинхон унинг биографияси билан танишгач, табиийки, ўзининг Туркистондаги манбалари орқали унинг далилларини текшириб кўради. Юқорида таъкидлаганимиздек, у нафақат Туркистонда, ҳатто, Озарбайжонда ҳам кўплаб тараққийпарварларга таниш бўлгани учун Муфти Садриддинхоннинг ишончига сабаб бўлади. Ваҳоланки, бунгача ўнлаб ГПУ жосуслари фош қилиниб шармандаларча Эрондан чиқариб юборилган эди. Баҳром Иброҳимов Маҳмуд Ойқорли номи билан ўн йилга яқин муфтининг хизматида бўлиб, айни пайтда айғоқчилик вазифаларини ҳам мукаммал бажарган эди.\nМуфти Садриддинхон Эрондаги вазиятнинг ёмонлашиб бориши ортидан 1934 йил 8 июль кеча котиби Маҳмуд Ойқорли билан Машҳадни тарк этади. Улар 31 июль куни Кобулга келиб, бир муддат Афғонистондаги ҳолатни ўрганади. Шундан сўнг Маҳмудни Машҳадга йўллаб ўзи Шарқий Туркистонда курашни давом эттиришга қарор қилади. Бироқ советлар Афғонистондаги устувор мавқеидан фойдаланиб, муфтини назоратга олишга интилади. Маҳмуд Ойқорли энди ташаббусни бутунлай ўз қўлига олишга ҳаракат қилади. Натижада Садриддинхон 1935 йил 6 августда миршаблар қуршовида Ҳиротга сургун қилинади. Шундан сўнг Маҳмуд Ойқорли Мустафо Чўқайга хатлар ёзиб, Япония вакиллари билан алоқага боғлагани ва энди ташкилотга ўзининг раҳбарлик қилишини маълум қилади. Айни пайтда миллий жабҳа курашчилари орасида турли фитналарни амалга оширади. 1937 йил Шермуҳаммадбекнинг Истанбулда ўқиётган ўгай ўғли Ғулом Ҳайдарнинг Кобулга келиб, Ойқорлининг жосуслигини фош этади. Лекин яна советлар аралашуви билан Маҳмуд Ойқорли қутулиб қолишга эришади ва кейинги жосуслик фаолиятини Эронда давом эттиради. Муфти Садриддинхон эса Қандаҳорга йўлланади ва шу ердан чиқиб кетиши тақиқланади. Хуллас, бутун ҳаётини Туркистон эрки ва озодлиги йўлида курашга бахшида этган қаҳрамон ватандошимиз Муфти Садриддинхон Шарифхўжа қозикалон ўғли 1944 йил Афғонистоннинг Қандаҳор шаҳрида ғарибликда вафот этади.\n20:05 Кеча // 98028\n22:22, 26.07.2021 // 86090\n13:52 Кеча // 68940\n21:12, 26.07.2021 // 66553\n07:23 Бугун // 67012


Ўзбекистонликлар қайси автомобилларни кўпроқ сотиб олишлари аниқланди - 01.02.2017, Sputnik Ўзбекистон\nЎзбекистонликлар қайси автомобилларни кўпроқ сотиб олишлари аниқланди\nЎзбекистонда ишлаб чиқариладиган автомобиллар интернетдаги барча харидларнинг 56%ини ташкил этади 01.02.2017, Sputnik Ўзбекистон\n© СтрингерChevrolet Captiva\nЎзбекистонда ишлаб чиқариладиган автомобиллар интернетдаги барча харидларнинг 56%ини ташкил этади\nТОШКЕНТ, 1 фев — Sputnik. Ўзбекистонликлар интернет орқали Chevrolet автомобилларини бошқа русумдаги автомобилларга нисбатан кўпроқ сотиб олишади, деган хулосага келишди 2016 йилги статистикани ўрганган OLX эълонлар хизмати аналитиклари.\nЎзбекистонда ишлаб чиқариладиган автомобиллар интернетдаги барча харидларнинг 56%ини ташкил этади. Бу русумдаги машиналарни онлайн орқали бир неча минг долларга топиш мумкин.\nИккинчи ўринни Россиянинг АвтоВАЗа заводи маҳсулотлари банд этди, улар OLX орқали амалга оширилган харидларнинг 16,5%ини ташкил қилган.\nУчинчи ўрин Daewoo русумига насиб қилди. Мазкур бренд остидаги машиналар хариди ўн фоизга тенг.\nБешликка шунингдек, немисларнинг Mercedes ва Россиянинг ГАЗ автомашиналари ҳам кирди. 2016 йилда уларнинг савдодаги улуши 2%дан бўлган.\nЎнликни улуши 0,7дан 2%гача бўлган автомобиллар якунлайди. Улар орасида BMW ва "Москвич" юқорироқда жойлашган. Улардан кейинги ўринни Hyundai эгаллаган. Рўйхат охирида Nissan ва Toyota 0,8%дан улуш билан турибди.\nЭнг оммабоп модел Chevrolet Spark бўлди. У жами харидларнинг 16,6%ини ташкил қилган. Кейинги ўринда 12,9% улуш билан Lacetti турибди. Chevrolet Nexiaнинг улуши 10,1%га тўғри келган бўлса, Matiz ундан ярим фоизга ортда қолган. Cobalt ҳиссасига 7,4% харид тўғри келади. Олтинчи ўринда 4,4% билан Daewoo Matiz бормоқда, ундан кейинги ўринларни Chevrolet Captiva ва Daewoo Nexia 3,9% улуш билан эгаллаган. ВАЗ 2106 харидларнинг 3%ини ташкил қилди, жами харидларнинг қолган 40%и бошқа моделдаги автомобилларга тўғри келади.\n© OLXOLX Ўзбекистондаги энг оммабоп автомобилларни эълон қилди\nOLX Ўзбекистондаги энг оммабоп автомобилларни эълон қилди\nOLXда энг арзон автомобил нархи икки миллион сўмдан бошланади. баъзида эса антиқа таклифлар ҳам учраб қолади. Масалан, тўлиқ таъмирдан чиқарилган қадимий "Чайка" учун 100 минг доллар сўрашган.\nОзгина юрган Mercedes G55 йўлтанламасини 130 минг долларга беришади. Германиядан келтирилган Porsche Cayenne 95 минг, Panamera 88 минг доллар туради.\n26 Декабр 2016, 11:30\nТезликни хуш кўрувчилар учун 60 минг долларга Maserati Ghibli сотилади. Машҳур Ford Mustang ҳам шу нархга тушади, эълон муаллифи машинани ер участкасига алмаштиришга ҳам тайёр.\n2016 йилда OLXда сотилган энг қиммат машина эса 220 миллион сўм — 67,5 минг долларлик Audi Q7 бўлди.\nOLX эълонлар хизмати (илгариги Torg.uz) 130 мингдан ортиқ таклифларни чоп этади ва ҳар ойда 80 мингдан ортиқ эълон қўшилади. OLX — дунёдаги етакчи бепул эълонлар майдони бўлиб, 40дан ортиқ мамлакатда фаолият кўрсатади. У Naspers глобал медиа ва рақамли компаниясига тегишли.


Ўзбекистон республикаси адлия вазирлиги томонидан рўйхатга олинган 23. 12. 1998 й. №579\nНазвание Ўзбекистон республикаси адлия вазирлиги томонидан рўйхатга олинган 23. 12. 1998 й. №579\nОИД ПУДРАТ ШАРТНОМАЛАРИ\n2. Ушбу стандартнинг мақсади қурилиш пудрати шартномалари билан боғлиқ бўлган даромадлар ва харажатларнинг бухгалтерия ҳисоби услубиятини белгилашдан иборат. Пудрат шартномаси бўйича даромадлар ва харажатларнинг тақсимланиши пудрат шартномаларини ҳисобга олишдаги асосий масаладир, чунки пудратни амалга киритиш ва уни якунлаш саналари одатда ҳар хил ҳисобот даврларига тўғри келади. Пудрат шартномаси бўйича даромадлар ва харажатлар молиявий натижалар тўғрисидаги ҳисоботда даромадлар ва харажатлар сифатида акс эттирилиши лозим бўладиган пайтни белгилаш учун ушбу стандарт молиявий ҳисоботни тайёрлаш ва тақдим этиш қоидаларида (БҲМС "Молиявий ҳисоботни тайёрлаш ва тақдим этиш учун концептуал асос" БҲМСи) белгиланган эътироф мезонларидан фойдаланади.\nМазкур стандарт ўз эҳтиёжлари учун капитал қурилишни амалга ошираётган (хўжалик ҳисоби усули) субъектлар - қурувчиларга тааллуқли эмас, чунки улар бундай фаолиятдан даромад олмайдилар, улар қилган харажатларнинг ҳаммаси эса капиталлаштирилади.\n4. Ушбу стандартда фойдаланиладиган атамалар:\nКапитал қурилиш учун пудрат шартномаси (кейинги ўринларда "Қурилиш пудрати шартномаси") - пудратчи ушбу шартномага асосланиб, буюртмачининг топшириғига кўра қурилиш ишларини бажариш мажбуриятини таваккал қилиб зиммасига оладиган, буюртмачи эса бажарилган ишни қабул қилиб оладиган ва ҳақини тўлайдиган шартномадир. Қурилиш пудрати шартномаси бир-бири билан мустаҳкам боғланган ёки уларни лойиҳалаш ва улардан фойдаланиш шартлари бўйича ўзаро боғлиқ бўлган битта объектни ёки объектлар гуруҳини қуриш мақсадида тузилиши мумкин. Бундан ташқари, қурилиш пудрати шартномаларига объектларни қуриш билан бевосита боғлиқ бўлган хизматларни (яъни қурилаётган объектлар раҳбариятининг ва меъморларнинг хизматлари ва ҳ.к.) кўрсатиш ишлари киритилиши мумкин.\nБелгиланган нархдаги қурилиш пудрати шартномаси - ушбу шартномага кўра тарафлар қурилиш ишларининг белгиланган нархига (қийматига) ёки ўзгарувчан нарх ҳақида қайд этган ҳолда бажарилган ишлар бирлигининг белгиланган ставкасига розилик билдирадиган шартномадир.\nКелишилган нарх бўйича қурилиш пудрати шартномаси - ушбу шартномага кўра қурилиш ишларини бажариш билан бевосита боғлиқ бўлган ҳақиқий харажатлар буюртмачи йўл қўядиган миқдорда, шу жумладан шартномада қайд этилган мукофот пули билан бирга пудратчига тўланади.\n^ ОБЪЕКТЛАР БЎЙИЧА ШАРТНОМАЛАР ВА ҚУРИЛИШ\nПУДРАТИ ШАРТНОМАЛАРИ ГУРУҲЛАРИ\n6. Агар дарҳол бир неча объектга битта пудрат шартномаси тузилаётган бўлса, у ҳолда ҳар бир объектнинг қурилишини дарҳол алоҳида қурилиш пудрат шартномаси деб ҳисоблаш керак, бунда қуйидаги шартлар бажарилиши керак:\n- ҳар бир объект бўйича қурилиш ишларининг шартномавий қийматига доир алоҳида таклиф мавжуд бўлса;\n- ҳар бир объект бўйича келишувга эришилган бўлса ва пудратчида ҳам, буюртмачида ҳам айрим объектларни қабул қилиш ёки қабул қилишдан бош тортиш имконияти бор бўлса;\n- даромадлар ва харажатлар ҳар бир объект бўйича белгиланган бўлса.\n- объект дастлабки шартномага киритилган объектдан ёки объектлардан лойиҳаси, технологияси ёки вазифалари билан тубдан фарқ қилса;\n- қўшимча объект учун шартномавий қиймат дастлабки шартнома бўйича шартномавий қийматни ҳисобга олмай келишилса.\nҚУРИЛИШ ПУДРАТ ШАРТНОМАЛАРИ\n- қурилиш ишларининг дастлабки шартномавий қийматини;\n- шартномани ўзгартиришдан олинадиган даромадлар, эътирозлар бўйича даромадлар ва рағбатлантириш тўловларини.\n10. Қурилиш пудрат шартномасининг ўзгариши амалдаги қонун ҳужжатларига мувофиқ бўлган ўзгаришлардир.\n11. Ўзаро эътирозлар (даъволар) бўйича даромадлар пудратчи пудрат шартномасини бузган буюртмачидан олиши лозим бўлган маблағлардир.\n- харажатлар таркиби тўғрисидаги низомга мувофиқ ушбу пудрат шартномаси билан боғлиқ бўлган бевосита харажатлар;\n- Харажатлар таркиби тўғрисидаги низомга мувофиқ пудрат шартномаси бўйича умумий қурилиш ишларига тааллуқли бўлган ва пудрат шартномаси бўйича тақсимланиши ва шартнома қийматига киритилиши мумкин бўлган билвосита харажатлар (қўшимча сарфлар);\n- шартнома шартларида харажатларини қоплаш қайд этилган тажриба-конструкторлик ишлари харажатлари сингари қурилиш пудрат шартномаси шартлари бўйича буюртмачи томонидан қопланадиган бошқа харажатлар.\n14. Пудрат шартномаси бўйича фаолиятга киритилмайдиган ва тақсимланмайдиган харажатлар қурилиш пудрат шартномаси бўйича харажатлардан чиқариб юборилади (масалан, пудрат шартномаси шартларида қоплаш қайд этилмаган маъмурий харажатлар, тажриба-конструкторлик ишлари харажатлари, сотиш харажатлари ва ҳоказо).\nҚУРИЛИШ ПУДРАТИ ШАРТНОМАЛАРИ БЎЙИЧА\nДАРОМАДЛАР ВА ХАРАЖАТЛАРНИНГ\n^ ЭЪТИРОФ ЭТИЛИШИ\n15. Даромадлар ва харажатларни бухгалтерия балансини тузиш санасида пудрат бўйича қурилишни якунлаш даражасини ҳисобга олган ҳолда даромадлар ва харажатлар сифатида эътироф этиш керак (яъни пудрат бўйича ишларни якунлаш фоизига таянган ҳолда). Даромадлар ва харажатлар улар пайдо бўлган ҳисобот даврларида эътиборга олиниши керак.\n- пудрат шартномаси бўйича умумий даромад ўзгариши мумкин бўлса;\n- пудратчи иқтисодий фойда олса;\n- қурилиш ишларини бажариш харажатлари ва фоизини аниқлаш ва бухгалтерия балансига киритиш мумкин бўлса;\n- пудрат шартномаси бўйича қилинган ҳақиқий харажатларни смета меъёрлари билан қиёслаш мумкин бўлса.\n17. "Шартномавий нархдаги" қурилиш пудрат шартномасининг натижаси қуйидаги барча шартларга риоя этилганда баҳоланади, агар:\n- қурилиш ишларини бажариш харажатлари ва фоизини аниқлаш ва бухгалтерия балансига киритиш мумкин бўлса.\n- муайян санага бажарилган қурилиш ишлари бўйича харажатлар миқдорини шартнома бўйича умумий смета харажатларига киритиш;\n- назорат ўлчовини ўтказиш;\n- қурилиш пудрат шартномаси бўйича ишларнинг жисмоний (физик) қисмини якунлаш.\n- даромад пудрат шартномаси бўйича қилинган чиқимлар қопланиши эҳтимоли бўладиган даражадагина эътироф этилиши керак;\n- қурилиш бўйича харажатлар улар ҳақиқий қилинган давр мобайнида бошланғич ҳисоб-китоб маълумотлари бўйича харажатлар сифатида эътироф этилиши керак.\n^ МЎЛЖАЛДАГИ ЗАРАРЛАРНИНГ\n- пудрат шартномаси бўйича ишлар бошланганлигига;\n- пудрат шартномаси бўйича ишларнинг бажарилиш фоизига;\n- қурилиш пудратининг ягона даромади деб қараладиган бошқа пудрат шартномалари бўйича кутилаётган ялпи даромад суммасига боғлиқ бўлмаган ҳолда белгиланади.\n22. Пудратчи қуйидагиларни очиб бериши керак:\n- ҳисобот даврида ҳар бир қурилиш пудрат шартномаси бўйича даромад миқдорини;\n- ҳисобот даврида эътироф этиладиган қурилиш пудрат шартномаси бўйича даромадни аниқлашда фойдаланиладиган усулларни;\n- қурилиш пудратининг тугалланмаган шартномаси бўйича ишларнинг бажарилиш фоизи босқичини аниқлашда фойдаланиладиган усулларни.\n23. Ҳисобот санасига тугалланмаган қурилиш пудрат шартномалари бўйича пудратчи қуйидаги ахборотларни очиб бериши керак:\n- ҳақиқий қилинган чиқимларнинг ва эътироф этилган даромаднинг (эътироф этилган зарарларни чиқариб ташлаган ҳолда) жами миқдорини;\n- олдиндан тўланган ва олинган маблағни;\n- ушлаб қолинган миқдорни.\n24. Пудратчи молиявий ҳисоботларда қуйидагиларни акс эттириши керак:\n- буюртмачиларнинг қурилиш ишлари бўйича дебиторлик қарзларини;\n- буюртмачиларнинг қурилиш ишлари бўйича кредиторлик қарзларини.


Posted on 11/09/2017 by nurbek in Бош мавзулар, Дунё, Ислом, Хабарлар with 0 Comments\nРус миллатига мансуб бир киши бор. Бир жойда ишлаймиз. Куни кеча кўришганда: “Сен мусулмонсан-а?”, деди. Мусулмон эканлигимдан жуда яхши хабардор. Жавобимни кутмай, гапини давом эттирди “Мянмадаги аҳволдан хабаринг бўлса керак?! Улар ҳам мусулмон. Дунёда миллиардлаб мусулмонлар ҳеч нима қилмаяпсизлар. Ҳеч қандай ёрдам бермаяпсизлар. Ишид, маджаҳедлар ва бошқа мусулмонлар томоша қиляпсизлар. Наҳотки, ҳеч ким, ҳеч қандай ёрдам бермаса? Сен менга мусулмонлар бирлиги ва дининг ҳақида жўшиб, тўлқинланиб гапирасан доим. Шуми сизларни бирликларинг? Менга унчалик аҳамияти йўқ. Ўлган мусулмонлар. Сени тилинг билан айтганда ака-укаларинг. Лекин у ерда содир бўлаётган ишларни кўриб, очиғи ноинсоний ишлардан жуда жаҳлим чиқди. Сизларни хотиржамликларинг эса янада энсамни қотирди. Террор билан ном чикарган ва ҳар ишга муносабат билдирадиган мусулмонлар бу ишда жим! Ажиб…”\nКайфиятим шундоқ ҳам йўқлиги учун жавоб бермадим. Нари кетдим. Шундоқ ҳам неча кунлардан бери ўзим билан ўзим курашиб чарчадим. Мен кимман ўзи? Дунёга нега келдим? Нима мақсадда яшаяпман? Саволлар кетидан саволлар… қалбимни маъюслик чулғаб олган. Хотиржамлигимни йўқотганман. “Нега ҳеч нима ёзмаяпсиз?”, деб сўрашяпти. Нимани ёзай? Ўйнаб кулганимними? Ўлган биродарларимни аҳволиними? Расмини қўйиб, ачинганимни кўрсатайми? Ожизлигим билан фахрланайми?\nФбга кираман. Мянмадаги хунрезликларни пост қилганларни кўраман. Қалбим оғрийди. Фб узра айланишда давом этаман. Қалбим тинчланармикан, қалбимга хушхабар бўладиган нарса кўраманми, деб бу оламни кезаман. Зулмат қалбимга нур ахтараман. Афсуски дастурхон устида ўтирган, еганини реклама қилган, футболни муҳокама қилиб чарчамаган, Бабаян ва яна аллакимлардан норози бўлган юртдошларим, диндошларимни кўраман. Юрагим оғрийди.\n«Мусулмонлар ака-укадирлар” мана шу оятни кун бўйи қайтариб юрибман. Қайтараману кўзимдан ёш тинмайди. Мен дунёдаги мусулмонларни дардини ҳис қила олмайдиган махлуққа айланганман ёки мусулмон эмасман. “Мусулмонлар ака-укадирлар”, деган оят менга бегона. Мен укаси ўлиб, дўстлари билан дастурхон атрофида тўпланган одамларни тушуна олмайман. Мен акасини ваҳшийларча ўлдирса футбол томоша қиладиган, еб-ичиб, сўкиниб, футбол учун ғам чекадиган укаларни тушунмайман. Мен боласини устига чиқиб сакрашса, тепкилаб, ёқиб юборишса кўнглига кўнгилҳушлик, чойхонавозлик ва майнавозчилик сиғадиган отани тушуна олмайман. Онасини ўлдирса, ўлигини ҳорласа тўйларга бориб, ўйин-кулги қиладиган ўғилни тушунмайман. Синглисини зўрлашса, иффатини кўз ўнгида хўрлаб ташлашса бошқа нарсалар ҳақида ўйлайдиган, бемалол уҳлайдиган акаларни тушунмайман. Бошингизни баланд кўтариб “ғурурлиман, эркакман”, деманг илтимос.\n“Мусулмонман”, деганда ғурур қолмади. “Мен мусулмонман”, деганда ор-номус қолмади. Нафсига, тузумига, қобиғига қуллар қолган. Қуръондан «мусулмонлар ака-укадирлар» деган оятни ўқиган кўзларим кўр бўлсин, ўқиганим қалбимга етиб бормаса. Ўйин кулги, кўнгилҳушли, еб ичиш кўнглимга сиққан пайтда акаларим, укаларим ўляпти. Мен эса ақалли дуо қилишга ҳам ярамай ҳаётимда, ҳар кунимда ҳеч нимам ўзгармай яшаяпман. Мен юртдошларим, миллатдошларим, диндошларим, хусусан ўз кўзларимда, онаси ўлган, отаси ўлдирилган, синглиси зўрлангандаги юз ифодани, кўз қарашни, қиёфани кўрмаяпман.\nМен хотиржам яшаяпман. “Мусулмонлар ака-укадирлар”, деган оятни ўқиб, ёдлаб олганман. “Мусулмонлар бир бинодирлар”, деган Росулуллоҳни гапларини биламан. Бинони бузиб, ер билан битта қиляпти. Мен тўйда ўйнаяпман. Футбол кўряпман. Рақсга тушяпман. Мен отам ўлса жанозасида ўйнайдиган мана шундай махлуқман.


Жазирамадан қандай сақланиш мумкин?\nЎлкамизда жазирама ёзнинг иккинчи ойи ҳам охирлаб бормоқда. Бироқ, иссиқнинг тафти пасаяй демайди. Бундай пайтда инсон салқин жойда ҳордиқ чиқаришни истайди. Айниқса, денгиз бўйи ёхуд салқин тоғ ён бағрида дам олишга нима етсин? Аммо бунга доим ҳам имкон топилавермайди.\nЁз кунлари табиий матодан тикилган кийимларни танлаганингиз мақсадга мувофиқ. Чунки, улар терини нафас олишига имкон яратади ҳамда тана ҳароратининг кўтарилиб кетишига тўсқинлик қилади. Қолаверса, жазирама кунда бош кийим кийиб юриш ёдингиздан кўтарилмасин.\nҚуёш нури 12.00 дан 16.00 гача жуда ҳам фаол ҳолатда бўлади. Шунинг учун бу вақт оралиғида кўчага чиқишни режалаштирмаганингиз маъқул.\nАммо, вазият шу вақт оралиғида ташқарига чиқишга мажбур этса, тананинг очиқ жойларини қуёш нуридан асрашга ҳаракат қилинг.\nЁз куни қаҳвадан воз кечганингиз маъқул. Чунки, бу маҳсулот жазирамада чарчоқни кучайтиради. Ширин ва газланган ичимликлар ҳам бундан мустасно эмас.\nИссиқ кунда сизга муздек ичимликларни ичишни ҳам тавсия этмаймиз. Чунки, улар туфайли томоқ оғриғини орттириб олишингиз мумкин. Яна шуни ҳам айтиб ўтишимиз керакки, яхна ичимликлар ички аъзоларни совутиб, тана сиртида қон айланишини тезлаштиради ва бунинг оқибатида ҳарорат кўтарилади.\nИссиқ ҳавода алкогол ичимликлардан нафсингизни тийганингиз маъқул. Бу ичимликлар организмнинг сувсизланишига олиб келади. Бодринг, тарвуз, қовун ва сархил мевалар организмни совутиш хусусиятига эга.\nВентиляторнинг самарасини янада ошириш учун унинг қаршисига муз солинган тоғора ёки ичида музлатилган сув бўлган пластик бутилкаларни қўйиб қўйиш мумкин. Замонавий вентиляторлар орасида бутунлай шовқинсиз ва болалар учун хавфсиз бўлганлари кўп. Баъзи моделларда ҳаттоки, таймер ҳам бўлиб, уларнинг автоматик равишда ишлаш вақтини белгилаб қўйиш мумкин.\nКондиционер харид қилишда уларнинг техник хусусиятлари билан яхшилаб танишиб чиқинг ва турли хил таклифлар қаршисида ўзингизни йўқотиб қўйманг.\nШунингдек, хона ҳароратини тушириш учун деразаларга хўл чойшаб осиш, мебелларга нам сочиқлар илиш мумкин. Бироқ, бунда меъёрдан ошиб кетманг: қоронғилик ва юқори намлик уйда янги микроорганизмлар, жумладан, моғор замбуруғини юзага келишига сабаб бўлиши мумкин.\nДеразаларга қалин оқ (зиғир толасидан қилинган мато) ёки бўздан тикилган парда осган маъқул: оқ ранг қуёш нурини қайтаради.


Блогер Тошкентда пул тарқатишга ваъда берди: оломон тўпланди\n14 Iyul 11:45 / Published in Ҳодисалар\nРоссияга келган блоггер билан учрашиш учун ёшлар Тошкентга йиғилишди. Уларнинг сони 150 кишидан ошди. Ҳуқуқни муҳофаза қилиш органлари ходимлари майдонга келганларнинг барчаси уйларига кетишлари учун чоралар кўришлари керак эди.\nИнтернетда профессор-ўқитувчилар жамоаси Амир Темур майдонига йиғилган кўплаб ёшларни тарқатиб юборган видео тарқалди. Тошкент шаҳар ички ишлар бошқармаси ушбу воқеага изоҳ берди.\nМаълум бўлишича, майдонга 150-200 нафар ёшлар йиғилиб, 22 ёшли россиялик блоггер Subo (Субхан Мамедов) билан учрашишган, у Инстаграм-даги саҳифасида обуначилар билан учрашиш ва пул тарқатиш учун Тошкентга келишини маълум қилган эди.\nМамлакатда мавжуд эпидемиологик вазият ва карантин чекловлари жорий этилиши муносабати билан ички ишлар идоралари ва Миллий гвардия фуқароларга карантин қоидаларига риоя қилиш зарурлиги ва жамоат жойларида йиғилиш тақиқланишини тушунтирди. Шундан сўнг ҳуқуқни муҳофаза қилиш органлари ходимлари йиғилганларни тарқатиб юборишди.\nҲодиса пайтида ҳеч қандай тартибсизлик қайд этилмаган. Қайд этилишича, Субхан Мамедов билан профилактик суҳбат ҳам ўтказилган.\nTagged under: ИИБ, ОДАМЛАР, оломон, ТАРҚАЛИШ, ТОШКЕНТ, ХОДИМ, ҳуқуқни муҳофаза қилиш органлари ходимлари


Янги йилга тайёргарлик кўраётган Тошкент – фото - 08.12.2019, Sputnik Ўзбекистон\nЯнги йил байрамига саноқли кунлар қолмоқда. Ҳамма ерда байрамни байрамдай кутиш олиш учун тайёргарлик ишлари бошлаб юборилган. Тошкент шаҳри ҳам бундан... 08.12.2019, Sputnik Ўзбекистон\n11:46 08.12.2019 (янгиланди: 11:56 08.12.2019)\nЯнги йил байрамига саноқли кунлар қолмоқда. Ҳамма ерда байрамни байрамдай кутиш олиш учун тайёргарлик ишлари бошлаб юборилган. Тошкент шаҳри ҳам бундан мустасно эмас.\nЎзбекистон пойтахтида ҳам Янги йил байрамини муносиб нишонлашга қаратилган ишлаб бошлаб юбрилган.\nШаҳарнинг асосий кўчаларида ва турли идоралар қаршида Янги йил рамзи бўлмиш арча ўрнатилмоқда. Дўконлар ва уйлар турли безаклар билан безатилган.\nSputnik Ўзбекистон Тошкентда ўрнатилган илк арчалар ва келаётган байрам шукуҳи акс этган суратларни эътиборингизга ҳавола этади.\n© Sputnik / Рамиз БахтияровАрчани безатиш ишлари.\nАрчани безатиш ишлари.\n© Sputnik / Рамиз БахтияровБу арча йил илк маротаба “Tashkent City”да ўрнатилди.\nБу арча йил илк маротаба “Tashkent City”да ўрнатилди.\n© Sputnik / Рамиз БахтияровТошкент Янги йилга тайёргарлик кўрмоқда.\nТошкент Янги йилга тайёргарлик кўрмоқда.\n© Sputnik / Рамиз БахтияровМамлакатнинг асосий арчасини беш юлдуз безаб турибди.\nМамлакатнинг асосий арчасини беш юлдуз безаб турибди.\n© Sputnik / Рамиз БахтияровИдоралар қаршисида Янги йил арчаси қад ростламоқда.\nИдоралар қаршисида Янги йил арчаси қад ростламоқда.\n© Sputnik / Рамиз БахтияровШаҳарнинг асосий йўллари ҳам турли чироқлар ва Янги йил кириб келаётганидан дарак берувчи безаклар билан безатилган.\nШаҳарнинг асосий йўллари ҳам турли чироқлар ва Янги йил кириб келаётганидан дарак берувчи безаклар билан безатилган.\n© Sputnik / Рамиз БахтияровЯнги йил байрамига саноқли кунлар қолмоқда.\nЯнги йил байрамига саноқли кунлар қолмоқда.


Дастлаб большевиклар Ёш бухороликлар, жадидларнинг коммунистик партияга қўшилган аъзоларидан иборат Бухоро Халқ Совет Республикасини туздилар.\nБу республика раҳбарларидан бири Усмонхўжа ўғли Пўлатхўжаев эди. Усмонхўжа аслзода хўжалардан бўлиб, 1878 йилда Бухородаги бадавлат савдогар оиласида дунёга келади.\nБухоро мадрасаларида таҳсил олгач, 1908 йилда Истанбулга ўқишга кетади. Турк ва араб тилларини ўрганади. Усмонхўжа она тили – ўзбек тилидан ташқари форс тилини ҳам мукаммал билган.\nИстанбулда “Бухоро таъмими маориф” жамиятига асос солади. Туркистонлик талабаларга маънавий ва иқтисодий кўмак бериб туради. Усмонхўжа Истанбулда 1912 йилгача ўқийди.\nУсмонхўжанинг Истанбулда бошлаган сиёсий ҳаёти, 1926 йил.\nСуратда чапдан ўнгга: Мустафо Чўқай, Усмонхўжа, Аҳмад Закий Валидий.\nЮқорида: Абдуқодир Инон, Мустафо Шаҳкулу.\nИстанбулдан Қримга келади ва жадидларнинг буюк намоёндаси Исмоил Гаспиринский билан учрашади.\n1913 йилда ватани Бухорога қайтиб келган Усмонхўжа Ёш бухороликлар ҳаракатига қўшилиб, тез орада том маънода ташкилотнинг ҳақиқий етакчиларидан бирига айланади.\nУ дастлаб “Тарбияи Атфол” номли яширин ташкилотга аъзо бўлиб олади. Усмонхўжа Бухородаги дастлабки, фақат дунёвий билимлар бериладиган янги услубдаги мактабни оча олган замонасининг илғор прогрессив, жасур инсони эди.\nУсмонхўжа Бухоро ва, умуман, Туркистоннинг дунёвий ривожланган мамлакатлар қаторида бўлишни орзу қиларди. У нафақат Бухоро, балки Хоразм, Туркистон жадидлари билан фаол алоқалар, ёзишмалар қилиб турарди.\nУсмонхўжанинг сўнгги суратларидан бири\nШунингдек, Усмонийлар давлати, Эрон, Афғонистон зиёлилари билан ҳам хатлашиб турган. У Ёш бухороликлар партиясига киргач, бу ҳаракат ҳақиқий халқ демократик партиясига айланганди.\nУнинг салоҳиятини англашгач, бир овоздан ҳаракатнинг марказий қўмитасига, кейинчалик партиянинг молиявий ишларига масъул хазинабон қилиб сайлайдилар.\nЁш бухороликлар амирга ва чиркин феодал монархияга қарши курашда кучсиз бўлгани учун большевиклар билан иттифоқ тузишга мажбур бўладилар. Бироқ бу иттифоққа ҳаракат аъзоларининг бир қисми қарши эди.\nШулар орасида Усмонхўжа ҳам бор эди. У большевиклар ёрдами беғараз бўлмаслигини, келажакда амирликни ағдаргач, кейин уларни ҳам тор-мор этишларини башорат қилади.\n1918 йилги Колесов воқеаларида Ёш бухороликларнинг муваффақиятсиз инқилобидан сўнг амирнинг қатағонларидан қочиб Усмонхўжа Тошкентга кўчиб келади. У Тошкентда сўл эсерлар билан алоқага киришади.\nДарҳақиқат, Усмонхўжа большевиклар сиёсатининг асл моҳиятини тушуниб етган камдан-кам арбоблардан бири эди. Шунинг учун у 1918 йилнинг ўзида Ёш бухороликларнинг сўл эсерлар қанотини ташкил қилади.\n1918 йил апрель ойида Ёш бухороликлар ҳаракати негизида Бухоро коммунистик партияси ташкил топади. Усмонхўжа бу партияга қарши бўлса-да, дўстлари ва сафдошларининг кўпчилиги унга қўшилаётганини кўргач, ниҳоят, сентябрь ойида коммунистик партияга аъзо бўлади.\nБухоро инқилобининг охирги босқичи бошланаётган эди. Бухоро амирлиги ағдариб ташлангач, 1920 йил 8 октябрь куни Бухоро Халқ Совет Республикаси ташкил топди. Усмонхўжа бу ёш республиканинг ғоявий оталаридан бири эди.\nУ республиканинг дастлабки молия нозири этиб сайланади. 1921 йил январида эса БХСР давлат назорати нозири қилиб тайинланади. БХСРнинг шу йили бўлиб ўтган советида марказий ижро қўмитаси раислигига сайланади. У Бухоро республикаси ҳукуматининг раҳбарига айланганди.\nУсмонхўжа Россия большевиклари Туркистон ва Бухоро республикасининг ички ишларига тобора аралашаётганини сезиб турарди. Айнан унинг ташаббуси билан Бухоро Халқ Совет Республикасининг қуролли кучлари – Бухоро қизил армияси тузилади.\nУсмонхўжа Пўлатхўжаев очиқчасига ўз сафдошларини Бухоронинг мустақил давлат бўлишига, тезроқ мустақил армияни шакллантиришга чақиради, лекин бухоролик кўпчилик коммунистлар, эски жадидлар уни тушунмадилар.\nУ БХСР ва РСФСР ҳукуматида ҳам ўзига сиёсий рақиблар ва душманлар орттира бошлайди. Йиғилишларда, ўзаро суҳбатларда тап тортмасдан Бухоро Россия Федерациясининг вассалига, Бухоро коммунистик партияси эса ВКП (б)нинг бўлимига айланиб қолаётганини ташвиш билан айтарди.\nБольшевиклар Усмонхўжани Бухоро республикаси раҳбарлигидан четлатиш ҳаракатига тушади. 1921 декабрь ойида уни Шарқий Бухорога (ҳозирги Тожикистон ҳудудига) жўнатишади.\nШарқий Бухоро ҳудудида Туркистон озодлиги учун курашаётган кучлар фаоллашиб қолганди. Бу кучларга раҳбарликни Туркия армиясининг собиқ вазири Анвар пошшо ўз қўлига олганди. Ҳаракатнинг фаол раҳбарларидан яна бири Иброҳимбек эди.\nБольшевиклардан бошқа яхшилик кутиб бўлмаслигига ўз вақтида ақли етган Усмонхўжа Анвар пошшо томонига ўтиб кетади. Бу эса Бухоро раҳбариятига оғир таъсир қилганди ва улар Усмонхўжани хоинликда айблаганди.\nҚизиллар Душанбе гарнизонини олиб, Туркистон озодлиги учун Анвар пошшо бошчилигидаги курашаётган кучларни тор-мор қилгач, Усмонхўжа Афғонистонга қочади.\nКобулга келиб, Афғонистон амири Омонуллахон билан учрашади. Усмонхўжа Бухоро республикасининг чет элдаги раҳбари сифатида Афғонистон ҳукумати билан большевикларга қарши шартнома имзолайди.\nУ бошқа кўплаб мамлакатлар элчилари билан ҳам учрашиб, улар билан дипломатик алоқалар ўрнатишга ҳаракат қилади. Қурол-яроғ сотиб олиб большевикларга ҳужум қилиш, Бухорони қизиллардан озод қилиш истагида Британия империяси вакиллари билан ҳам учрашади.\nУсмонхўжанинг рассом Қобил Одилов ишлаган портрети\nУ Афғонистонда Бухоро ва Ўрта Осиёнинг бошқа ҳудудларидан қочиб келган туркистонликлар билан алоқа ўрнатиб, уларнинг норасмий раҳбарига ҳам айланиб олади.\nАммо Афғонистондаги вазиятни кўриб, бу ерда бир иш чиқмаслигига кўзи етгач, Аҳмад Закий Валидий Тўғон ва Мустафо Чўқаев билан биргаликда Туркияга кетади.\nТуркияга боргач ҳам Усмонхўжа курашни тўхтатмайди. У Туркия ва Европадаги туркистонлик эммигрантларнинг ғоявий раҳбарига айланганди. Узоқ йиллар Истанбулда яшаб фаолият юритади.\nТуркияда Туркистон маданияти ва тарихини ўрганади, илмий ишлар қилади. Кўплаб китоблар ва мақолалар ёзади. 1936 йилда “Туркистон” номли катта китоби босмадан чиқади.\nАнқарадаги турк маданиятини ўрганиш институтининг асосчиларидан бири ҳам айнан Усмонхўжа бўлади. У Туркиянинг илмий ва адабий давралари билан доимий боғлиқликда иш олиб боради.\nУсмонхўжа нафақат буюк давлат арбоби, балки ҳақиқий олим эди. У ўзбек, форс, араб, турк ва рус тилларини чуқур билган.\nМиллатимизнинг асл ўғлонларидан бири, ҳақиқий жадид Усмонхўжа узоқ йиллар ватан соғинчи билан яшаб, 1968 йил 28 июль куни 90 ёшида Истанбул шаҳрида қазо қилади. У Ускудардаги ўзбеклар теккесида жойлашган дахмага дафн этилган.\nҲозирги кунларда Усмонхўжанинг авлодлари Туркия ва АҚШда яшайдилар. Улар ичида бадавлат ва зиёли одамлар ниҳоятда кўп. Усмонхўжа фарзандларидан бири Темур Хўжа ўғли АҚШда докторлик диссертациясини ёқлаган илк ўзбек ўғлони сифатида тарихимиз зарварақларига ёзилган.\ndata-title="Вақт машинаси: Бухоро Халқ Республикаси асосчиларидан бири Усмонхўжа" data-description="
Дастлаб большевиклар Ёш бухороликлар, жадидларнинг коммунистик партияга қўшилган аъзоларидан иборат Бухоро Халқ Совет Республикасини туздилар.


Тошкентда автомобиль саноатида қўлланиладиган маҳсулотлар ишлаб чиқариш йўлга қўйилади — Review.uz\nТошкентда автомобиль саноатида қўлланиладиган маҳсулотлар ишлаб чиқариш йўлга қўйилади\nКўпикли полипропилен маҳсулотининг 2-3 баробар юқори бўлган турини ва кейинчалик автокомпанетлар ҳамда саноатда ишлатиладиган иссиқликни сақловчи изолация воситалари тайёрлаш кўзда тутилган.\nПрезидент Шавкат Мирзиёев 16 июль куни видеоконференцалоқа орқали нефть-газ кимёси, электр техникаси ва фармацевтика саноатидаги янги лойиҳалар тақдимоти ҳамда ушбу тармоқларни ривожлантириш ишлари бўйича ҳисоботлар билан танишди.\nМутасаддилар нефть ва газ кимёси тармоғидаги янги лойиҳалар бўйича маълумот беришди.\n«Ўзкимёсаноат» бошқаруви раиси Жўрабек Мирзамахмудов мазкур йиғилишдан олган хулосалари ва келгусидаги режалар ҳақида ўз фикрларини билдирди.\n– Танқидий руҳда ўтган йиғилишда ҳар бир вазирлик ва ташкилотга нима иш қилиши, тадбиркорлар ва хорижий инвесторлар билан ҳамкорлик борасида аниқ вазифалар белгилаб берилди. Унда лойиҳаларни ўз муддатида бажариш, бунда уларнинг сифатига, ишлаб чиқарилаётган маҳсулотларнинг бозорини ўйлаш ва рақобатбардошлилигини таъминлашга алоҳида эътибор бериш кераклиги қайд этилди.\nБунда эса нафақат йирик, балки кичик бўлсада самараси юқори бўлган лойиҳалар ҳам муҳокама қилинди. Жумладан, Тошкент шаҳрида автомобиль саноатида кенг қўлланиладиган кўпикли полипропилен ишлаб чиқариш. Ҳозирда импорт қилинаётган ушбу маҳсулотни 2-3 баробар юқори бўлган турини ва кейинчалик автокомпанетлар ҳамда саноатда ишлатиладиган иссиқликни сақловчи изолация воситалари тайёрлаш кўзда тутилган.\n“Навоийазот”да металлаломни қайта ишлаш орқали карбамид формалина концтрантлар ишлаб чиқариш. Бу лойиҳани амалга оширишда Австрияни йирик компанияси билан қўшма корхона ташкил этилди. Ҳозирда қурилиш ишлари бошланган бўлиб, кейинги йилнинг биринчи чорагида корхона ишга тушади. Бу каби лойиҳа ва ҳамкорларни кўпайтириш алоҳида эътиборда.\nЎтган йили декабрда “Навоийазот” негизида поливинилхлорид, каустик сода ва метанол ишлаб чиқариш мажмуаси ишга туширилган бўлса, унинг самарадорлигидан келиб чиқиб иккинчи босқичини ҳам амалга ошириш борасида топшириқ олдик. Уни жадаллаштиришда сифатига алоҳида эътибор берган ҳолда хитойлик ҳамкорлар билан йил якунига қадар лойиҳа ҳужжатларини якунлаб, қурилишни бошлаймиз.


Кореяга "ўзбек келин" нега керак?\nМинбар 2208 30.03.2019 11:22:01\nЖанубий Кореянинг аксарият қишлоқлари мамлакатдаги демографик муаммолар туфайли ҳуввилаб қолган. Шаҳарларда ишчи кучига бўлган эҳтиёж юқори бўлгани боис, қишлоқда туғилганлар шаҳарда қолишни афзал кўради. Сўнгги ўттиз йилдан буён бу масала ҳукумат кун тартибидан тушгани йўқ. Айрим маҳаллий ҳокимликлар корейс эркакларига хориждан келин олиб келиш учун молиявий кўмак кўрсатиш тизимини йўлга қўйган.\nКорея Республикасидаги қишлоқ хўжалиги ва балиқчиликка ихтисослашган 35 та маъмурий бошқарув органлари хориждан уйланиш истагида бўлган эркакларга ёрдам пули ажратишни қонунийлаштириб қўйган. Мисол учун, хорижлик аёл билан тақдирини боғлашга тайёр фуқаро $3,600 дан $12,000 долларгача ёрдам пули олиши мумкин. Мисол учун, Гёнгги вилоятининг Янгпёнг тумани қишлоқ хўжалиги, балиқчилик, ўрмончилик соҳаларида ишлайдиган, муқаддам турмуш қурмаган, шу ҳудудда сўнгги уч йилдан буён истиқомат қилиб келаётган 35 дан 55 ёшгача бўлган эркакларга четдан келин олиб келиш учун $8,500 доллар ажратади. Бу амалиёт 2009 йилдаёқ қонунчилик билан тасдиқланган. Бугунгача ҳудудда 570 дан зиёд кўп маданиятли оилалар рўйхатга олинган.\nНега хорижлик келин?\n1980 йиллардан бошлаб Корея Республикасининг аҳолиси ўсишдан тўхтади. Бу ижтимоий ҳодиса айнан мамлакатда содир бўлган "саноат инқилоби" билан бир даврга тўғри келди. Бозор иқтисодиёти, молиявий қийинчиликлар оилавий муносабатларга ҳам таъсир қилди. Оилалар фарзандлар сонини режалаштириш эвазига харажатларни камайтиришни маъқул кўра бошлашди. Мамлакатдаги ҳар бир онага тўғри келадиган фарзанд сони 1,2 донагача тушиб кетди.\n1990 йилларга келиб Жанубий Корея шаҳарларида ҳаёт қулайлашиб борар, қишлоқ одамлари яхши яшаш учун шу ёққа шошардилар. Натижада, орадан йигирма йиллар ўтиб ҳудудларда демографик мувозанат издан чиққани маълум бўлди.\nКонфуция таълимотига кўра, эркакнинг ота-онасидан қолган ерни парваришлаши фарздир. Корейс эркаклари бунга қаттиқ амал қилишади. Улар шу сабабли ҳам шаҳарга шошмайдилар. Аёлларнинг етишмаслиги туфайли эркакларнинг кеч уйланиши ёки сўққабош ўтиши одатий ҳолга айланган. Аёллар эса яхши ҳаёт илинжида қишлоқларни тарк этишади.\nХорижлик келинларни олиб келиш сиёсати ҳудудларда аҳоли сонини ошириш, меҳнат бозорини ишчи кучи билан таъминлашни кўзлайди. Қишлоққа келин бўлиб тушадиган номзоднинг меҳнаткаш бўлиши алоҳида қадрланади.\nХалқаро никоҳга йўналтирилган ёрдам пули никоҳ харажатлари, жумладан авиачипта харажатлари, меҳмонхона ва воситачиларнинг харажатларини қоплаб беради. Танлаб олинган куёвлар бўлажак келин билан учрашиш учун "қуда мамлакат"га учиб келади. Жанубий-шарқий Осиё мамлакатларидан келин харид қилиш тобора оммалашмоқда. Айниқса, Вьетнам, Ўзбекистон, Монголия, Филиппин, Камбодия "келин етказиб берувчи давлатлар" рейтингида етакчи.\n"Ўзбек келин" нега қиммат?\nЖинсий тенглик ва оила вазирлиги 2017 йилда ўтказган сўровга кўра, ўзбекистонлик келинга уйланиш корейс эркакларига энг қимматга тушади. Бунинг учун 18.3 миллион вон, яъни деярли $16 минг доллар зарур. Кейинги ўринларни Филиппин (15.2 млн. вон), Камбодия (14.4 млн. вон), Вьетнам (14.2 млн. вон) ҳамда Хитой (10.7 млн. вон) эгаллайди.\nКўпчилик корейсларнинг фикрича, ўзбек қизлари ҳусни ва тарбияси билан осиёлик қолган "рақиблари"ни доғда қолдиради. Шахсан ўзим ҳам бир неча маротаба корейсларнинг ўзбек қизларининг ҳуснини эътироф этишганига гувоҳ бўлдим. Шунингдек, ўзбек қизлари кучли ва меҳнатдан қочмайди; улар болажон ва бола тарбиясини рисоладагидек олиб боришади. Яхши жиҳатларни санасак, жуда кўп.\nЎзбек келинлари учун асосий харажат қалин пулига сарф қилинади. Кўп ҳолларда ўзбек қизи учун ўн минг долларгача қалин пули тўлашга тўғри келади. Аммо, шу билан Жанубий Кореяда шоҳона ҳаёт бошланишига ҳеч ким кафолат бермайди.\nХорижлик келинларнинг 73 фоизини вьетнамликлар ташкил қилади. Яна бир қизиқ статистика: хорижлик келинларнинг ўртача ёши 25.2 ни ташкил қилса, уларга уйланаётган корейс эркаклари ўртача 43.6 ёшда. Ўртадаги фарқ – 18.4 йил.\n"Бундай никоҳлар муҳаббат ёки муносабатларга эмас, молиявий манфаат устига қурилади. Келин харид қилиш оқибатида энг кўп юзага чиқаётган муаммо - тил билан боғлиқ. Шунингдек, эркаклар хориждан келтирилган аёлларига мулк сифатида муносабатда бўлишлари инсон ҳуқуқларининг бузилиши билан боғлиқ ҳолатларни келтириб чиқармоқда. Хусусан, бундай ажнабий аёллар кўп ҳолларда уй хизматкори ёки жинсий объект вазифасини бажармоқда", дейди кўп маданиятли оилаларни ўрганиш институти директори Жанг Хан-ап.\nИнсон ҳуқуқларини ҳимоя қилиш бўйича Жанубий Корея Миллий Комиссиясининг 920 нафар хорижлик келинлар ўртасида ўтказган сўров натижаларига кўра, уларнинг 42.1 фоизи оилавий зўравонлик, 68 фоизи хоҳишларига қарши жинсий зўравонликка дуч келган.\nШуҳрат Сатторов, Жанубий Корея\nўзбек-корея ўзбек келин корейс куёв\n"Куёв кореялик экан!" “Нима-а-а?!”


Бош Сахифа / Янгиликлар / Халқаро социологлар мактаби иш бошлади.\nЖорий йилнинг 28 октябрь куни соат 10.00да «Ижтимоий фикр» Республика жамоатчилик фикрини ўрганиш Марказида Ўзбекистон Республикаси Президентининг 2019 йил 22 февралдаги «Социологик тадқиқотлар ўтказишни давлат томонидан қўллаб-қувватлаш бўйича чора-тадбирлар тўғрисида»ги Фармонини амалга оширишга бағишланган «Россия ва Ўзбекистон: бевосита алоқаларни йўлга қўйишнинг самарали воситаларини излаш» номли анъанавий Халқаро социологлар мактаби ўз ишини бошлади.\nАҳамиятлиси, «Ижтимоий фикр» Республика жамоатчилик фикрини ўрганиш Маркази ва Бутунроссия Жамоатчилик фикрини ўрганиш маркази (ВЦИОМ) ўртасида 2018 йил 16 ноябрда тузилган ҳамкорлик тўғрисидаги Меморандум асосида мазкур Халқаро социологлар мактаби Ўзбекистонда биринчи марта ўтказилди. Тадбирни Ўзбекистон Республикаси ФА академики, «Ижтимоий фикр» Республика жамоатчилик фикрини ўрганиш Маркази директори Р.А. Убайдуллаева очиб бердилар.\nСоциологлар мактабида ВЦИОМнинг ижтимоий ва профессионал коммуникациялар бўйича директори Н.Н.Седова, ВЦИОМ Бош директорининг маслаҳатчиси Е.А. Михайлова, Г.В.Плеханов номидаги Россия иқтисодиёт университетининг Тошкент шаҳридаги филиали кафедра мудири, и.ф.д., проф. Н.К. Зокирова, “Эксперт фикри” тадқиқот маркази раҳбари А.А.Жолдасов «Ижтимоий фикр» Марказининг ижрочи директори М.К.Хаджимухамедов ҳамда Марказнинг илмий ишлар бўйича директор ўринбосари, и.ф.д. Н.Х. Раҳимовалар чиқиш қилишди.\nВЦИОМнинг Ижтимоий ва профессионал коммуникациялар бўйича директори Наталья Седовадан тадбир борасидаги фикр мулоҳазаларини сўрадик.\nМарказимиз режали равишда турли ижтимоий гуруҳларнинг фикрини ўрганиб келмоқда. Сўровлар натижасида олинган хулосалар давлат ҳокимияти органларига тақдим этилмоқда. Улар Россия федерациясини ривожлантириш дастурларини ишлаб чиқишда ҳисобга олинмоқда. Бизнинг тадқиқотларимиз жойларда пайдо бўлаётган турли зиддиятли масалаларни ижобий ҳал қилишда муҳим ўрин тутмоқда. Бунга кўплаб мисоллар келтириш мумкин. Ўйлашимча, Ўзбекистонда ҳам социологиянинг, жамоатчилик фикрининг ўрганишнинг аҳамияти тобора ошиб бормоқда. Бу борада биз Ўзбекистондаги “Ижтимоий фикр” маркази билан ҳамкорлик қилиш мақсадида учрашиб турибмиз. Икки кунлик халқаро социологлар мактаби жараёнида биз ўзаро тажриба алмашамиз. Марказингиз фаолияти билан яқиндан танишдик. Аҳолининг фикрини тезкор аниқлаш мақсадида колл -центр ташкил қилинганлиги бизни мамнун қилди. Айни вақтда давлатингиз раҳбарияти томонидан социология, жамият тараққиётининг турли масалалари бўйича жамоатчилик фикрининг ўрганилиши учун шароит яратиб берилаётганлиги ва амалиётда улардан фойдаланалаётганлиги эътиборга моликдир. Бизнинг ҳамкорликдаги ишланмаларимиз, тавсияларимиз ҳар икки томон учун фойдали бўлади деб умид қиламиз.


Аёллар олий лигаси. “Севинч” – “Локомотив W” 8:0 - "Севинч"\n"Севинч" > Янгиликлар > Янгиликлар > Аёллар олий лигаси. “Севинч” – “Локомотив W” 8:0\n“Севинч” бугун 11-тур доирасидаги учрашувни “Локомотив W” жамоасига қарши ўтказди. Учрашув 8:0 ҳисобида жамоамиз ғалабаси билан якунланди.\n5-дақиқада Мафтуна Шойимова учрашувдаги голлар шоусини бошлаб берди.\nДастлабки бўлим 6:0 ҳисобида якунига етди. Мафтуна Шойимова ва Лайло Шодиевалар дубл қайд этишган бўлишса, Гулзода Амирова ва Феруза Бобохўжаевалар биттадан гол киритишди.\nИккинчи бўлимда ҳам жамоамиз рақиб дарвозасига икки марта гол киритди. Бу голларга Лайло Тиловова ва ёш ҳужумчимиз Севара Рўзиевалар муаллифлик қилди.\nШундай қилиб, “Севинч” чемпионатдаги бир ойлик танаффус олдидан йирик ҳисобдаги ғалабани қўлга киритди. Бу ғалаба жамоамизни жорий чемпионатдаги 8-ғалабаси бўлди ва очколар сонини 25тага етказиб олди.\nЭнди жамоамиз 30 июн куни Навоий шаҳрига сафар уюштиради ва Ўзбекистон Кубогининг 1/8 финали учрашувини “Қизилқум W” жамоасига қарши ўтказади.


3 декабря, 2021, 20:16\nАндижон шаҳри ММА кечасига мезбонлик қилади.\n5 декабрь куни Андижон шаҳрида "Muradov Professional League"нинг иккинчи турнири ташкил этилади.\nМазкур жанг кечасининг асосий жангида Шоҳасан Мирзаматов бразилиялик Тиаго Оливейрага қарши октагонга кўтарилади.\nШунингдек, карддан яна бир қатор қизиқарли жанглар ўрин олган. Жумладан, 65.8 кг вазн тоифасида ҳамюртимиз Ҳумоюн Тўхтамуродов қозоғистонлик Нургали Мамбеталиевга қарши баҳс юритади.\nБиз ушбу қарама-қаршилик борасида бироз тўхталиб ўтмоқчимиз.\nБиламизки, Қозоғистонда аралаш жанг санъатлари анча яхши ривожланган ва бир канча йиллардан буён бу юртда қатор турнирлар ташкил қилиниб келади. Кўплаб промоушенлар фаолият юритади. Мисол учун, “Alash Pride”, “Oktagon” NFC каби промоушенлар анчагина нуфузли турнирлар ўтказиб келмоқда.\nҲозирда, Шавкат Раҳмонов, Жалгас Жумагулов, Сергей Морозов кабилар UFCда фаолият олиб боради. Ўз вақтида Куат Хамитов, Арман Аспанов, Қайрат Аҳмедов ҳам турли промоушенларда яхши натижалар қайд этган. Демоқчиманки, Қозоғистонда Марказий Осиё миқиёсини оладиган бўлсак, ушбу йўналиш анчагина ривожланган. Шу нуқтаи назардан, ушбу юртдан ташриф буюрган жангчилар яхшигина савияга эга бўлади, десак янглишмаган бўламиз.\nНургали Мамбеталиев ҳам ўзига хос маҳоратга эга спортчи ҳисобланади. Расмий кўрсаткичларига эътибор қаратсак (агар, янгиланмаган бўлса), профессионал фаолияти мобайнида 2 та жанг ўтказган ва ҳар иккисида ғалаба қозонган. Ҳар иккисини ҳам муддатидан аввал якунлаган. Биттасида рақибини сабмишен эвазига мағлуб этган бўлса, яна бирида нокаут билан муваффақиятга эришган.\nМамбеталиевнинг кучли жиҳати дея, кураш ва греплингини айтиш мумкин. Бўйи 175 см.\nҲамюртимиз профессионал фаолиятида 5-жангини ўтказмоқда. Гарчи, баъзи кўрсаткичларни эълон қилиб борувчи сайтларда рекорди бошқача тарзда эътироф этилган бўлса-да, юртдошимизнинг фикрига кўра, ушбу натижада адашмовчилик юз берган. Аслида, рекорди 3-1 кўриниш олган.\nТўхтамуродовнинг кучли жиҳати “стойка”, деб бемалол айта оламиз. Жангларини кузата туриб, унинг узун қўллари ва оёқдаги кучли зарбалари рақибларини қийин ҳолатга тушириб қўйганлигига гувоҳ бўлганмиз.\nТом маънода, услублар қарама-қаршилигини кўришимиз мумкин. Албатта, жанг мобайнида рақиб кўпроқ “тэйк-даун”ларни амалга ошишга ҳаракат қилиши турган гап. Бироқ, Тўхтамуродовда бу борада ҳам ҳимоя ёмон эмас. Бўй борасида ҳам 8 см устунлик ҳамюртимиз томонида.\nШунингдек, рақиб асосан ҳаваскор турнирларда енгил вазн (70.3 кг) ва ярим ўрта вазн (77.1 кг) тоифасида жанг олиб борган. Мазкур жанг ярим енгил вазн (65.8 кг) тоифасида ўтказилади.\nГарчи, бу нисбий тушунча бўлса-да, юртдошимизнинг бўй жиҳатдан устунлиги, қолаверса ўзининг вазн тоифасида октагонга кўтарилиши, рақиб эса анчагина вазн ташлаши каби кичик устунликлари бор. Қолаверса, ўз юртимизда октагонга кўтарилиши ҳам қўшимча куч-қувват бағишлайди.\nЭнг асосийси эса Ҳумоюн Тўхтамуродов истеъдодли вакилларимизда бири ва ўйлаймизки, у мазкур жангда ўзининг энг чиройли жангини ўтказиб, ғалаба қозонган ҳолда барча юртимиз ММА ихлосмандларини хурсанд қилади.\nБу борада унга омад ёр бўлишини тилаб қоламиз!


00:00 / 26.02.2009 | eski savollar | 8146\nУстоз Оллох таоло ота-онангиздан ва бизларни хам ота-оналаримиздан, жумлаи муминлардан рози булсин, дин йулида килаётган хизматларингизни уз фазли ила кабул айлаб, барчамизга узини Жамоли ва росуллуллохни шафоатларини хамда киёматда аларни зиёратларини насиб этсин. Мурожаатим шуки, Солих банда яни Хизр А.С. хакидадир. Маърузада чикдики: "Хизр а.с вафот этганлар, лекин уларни рухларига Оллох таоло кувват берган, шу кувват билан инсонларга куринадилар, ва ёрдам берадилар, жумладан утган кутбларга хам куринганлар бу бор нарса" каби жумлалар. Шунга кандай эътикод килиш, керак уларни рухлари киёматгача...\nХизр алайхиссалом тўгрисида гаплар нихоятда кўп. Бу гапларнинг ичида хакикатга якинидан хакикатга узоклари кўп. Сиз айтган нарса ўша гапларнинг хакикатдан энг йирогидир.Кўпчиликнинг ичида Хизр алайхиссалом абадий бир зот бўлиб, у киши кимга кўринса, у кишининг кимга назарлари тушса ўша банданинг хохлаган нарсасини ёрдам берар эканлар, Хизр алайхиссаломнинг бош бармокларининг суяги йўк экан, фалон ерда пистончига кўринган эканлар, ундок бўлган экан, бундок бўлган экан каби гаплар нихоятда кўп. Бундай гапларнинг тез-тез кўзгалиб туриши, таркалиб туриши, кўпчиликдан уламоларга ушбу саволга ўхшаш саволларнинг берилиши хам хаммага маълум. Уламоларимиз мулохаза киладиларки, Хизр алайхиссалом тўгрисидаги саволлар, миш-мишлар, гап-сўзлар одамларда бир зумда бойиб кетиш, бир зумда ўз мушкулотларини хал килиб олиш ва шунга ўхшаган харакатсиз, тезрок максадига эришиш кайфияти таркалган пайтда, ривожланган пайтда кўпаяди. Ана шу муаммоларни ечиш ёки максадига осонлик билан эришиш иштиёкидаги кишилар Хизр алайхиссаломни излаб коладилар. Хизр алайхиссалом тўгрисида уламоларимиз хам кўп тортишганлар. Баъзи бир саволлардаги каби «Хизр алайхиссалом бўлганмилар?» каби савол жуда кам учрайди. Чунки у зотнинг бўлганлари тўгрисида хеч кандай ихтилоф йўк. Хизр алайхиссалом бўлганлар, у киши хакида кисса Куръони Каримнинг «Кахф» сурасида келган. Бу киссани муфассир уламоларимиз «Мусо алайхиссалом ва солих банда киссаси» деб атайдилар. Чунки Куръонда Хизр алайхиссалом «Хизр» номи билан аталмаган балки «солих банда» деб атаган. Ана шу киссада Мусо алайхиссалом бир куни Бани Исроил ичида ваъз-насихат, маъруза килиб турганларида кишилардан бири «Эй Мусо, дунёда сиздан хам билимдонрок одам борми?» деган саволни беради. Шунда Мусо алайхиссалом жавоб бера олмай бир оз ўйланиб коладилар. Мана шу холатдан кейин Аллох субхану ва таоло «Хар бир билувчининг устидан билувчирок бордир» деган хабарни бериб, Мусо алайхиссаломга у кишидан кўра билимдонрок одам борлиги, уни излаб топиш зарурлиги, топгандан кейин у кишидан баъзи бир нарсаларни ўрганишларини хабарини беради. Ана шундан кейин Мусо алайхиссалом хизматчи йигитлари билан бирга озик-овкатларни олиб йўлга чикадилар ва Аллох айтган жойда халиги солих бандани излаб топадилар ва ўша ерда Мусо алайхиссалом «Аллох ўргатган нарсалардан менга ўргатгин» деб илтимос киладилар. Солих банда «Лекин менинг шартларим кийин, бунга сабр килишинг керак, чидашинг керак» дейдилар. Мусо алайхиссалом сабр килишга ваъда берадилар. Улар сувнинг бўйида туриб гаплашган бўладилар, кемага чикилади, кетаётиб солих банда кемани тешиб кўяди. Шунда Мусо алайхиссалом сабр кила олмай «Бизга яхшилик килган, сафаримизда ёрдам берган, сувдан ўтказиб кўяётган одамнинг кемасини нимага тешасиз, нимага унга зарар етказасиз» деган маънода эътирозли савол берадилар. Шунда солих банда «Мен сенга сабр кила олмайсан демаган эдимми» дейди. Мусо алайхиссалом узр сўраб, бундан кейин бесабрлик килмасликка ваъда берадилар. Курукликка чикиб кетаётсалар бир тўп болачалар ўйнашаётган экан. Шу болаларнинг ичидан бир ўгил болани чакириб халиги солих банда бир уриб ўлдириб кўяди. Мусо алайхиссалом яна чидай олмасдан «Бегунох болани нимага ўлдирдингиз?» деган эътирозли саволни беради. Солих банда «Мен сенга сабр кила олмайсан демаган эдимми» деб яна айтади. Шунда Мусо алайхиссалом «Энди яна бир бор узр сўрайман, бундан кейин шартни бузсам айб ўзимда бўлади» деган гапни айтадилар. Ана ўша вокеадан кейин бир ерга борадилар, у ернинг ахолисидан таом сўрайдилар, ўзларининг мусофир эканликларини айтадилар. Лекин у жойнинг ахолиси мехмон килмайди, таом бермайди. Чарчаб-хориб, шахарнинг ташкарисига чикиб ўтирганларида кўзлари бир йикилиб кетай деб турган деворга тушади. Солих банда туриб Мусо алайхиссалом ни хам чорлаб халиги деворни йикитиб, кайта уриб кўядилар. Шунда Мусо алайхиссалом яна сабр косалари тўлиб «Кизик одам экансиз, хеч бўлмаса шу деворларини уриб кўйганимизга хак сўрасангиз бўлар эди» дейди ва солих банда «Энди хаддинг битди, энди сен мен бу ишларни нима учун килганимни хакикатини билгин» деб ўтган уч ходисанинг хикматини баён килиб берадилар. «Биринчиси: кемани тешишга боис, ўша куни подшохнинг буйруги чиккан эди. Буйрукка биноан хар бир бутун кемани давлат ихтиёрига олиниши лозим эди. Кемачининг шу кемасидан бошка ризку–рўз топишга воситаси йўк эди. Шунинг учун, кемани тешиб, айбдор килинди. Токи кема ўша камбагал одамнинг мулки бўлиб колсин, подшохликка ўтмасин, тешик бўлса хам шу кемадан фойдаланиб бола-чакасини бокишга, оиласини тебратишга маблаг топиб турсин. Сиртдан караганда зарарли нарса бўлиб кўринади, лекин аслида кемачи учун фойдали иш килинган. Уриб ўлдирилган бола бўлса, катта бўлганида кофир бўлиб, осий бўлиб, ота-онасига ор-номус келтирадиган, кулфат, мусибат келтирадиган бўлиши керак эди. Лекин Аллох таоло уларга ахли солих бўлганлари учун бу келажакда безори бўладиган боланинг ўрнига яхши бола беришни ирода килди, ва бу болани кичиклигидаёк ўлдириб кўйди, кейин уларга яхши фарзандларни ато килди. Девор ходисасига келинганда эса деворнинг остида икки етим боланинг хазинаси кўмилган эди. Уларнинг отаси ахли солих бўлган эди. Шунинг хурматидан етим болалар вояга етгунича уларнинг хазинасига бегоналарнинг кўзи тушмаслигини ирода килган Аллох деворни бузиб, кайта уриб кўйишга амр килди». Мана шу кисса тафсилоти билан Куръони Каримда келган. Лекин аввал айтганимиздек, Мусо алайхиссаломга устоз бўлган зотни Куръони Карим «Хизр» деб атамаган, балки «солих банда» деб атаган. Ана шу оятларнинг тафсирида Имом Бухорий келтирган ривоятда солих бандани «Хазр» деб аталади, биз «Хизр» деб ўрганиб колганмиз. Ана шундан Хизр алайхиссалом борлиги, Куръонда «солих банда» номи билан эсга олинганлиги ва сахих хадисларда «Хизр» номи билан танилганликлари, машхур бўлганликлари келиб чикади. Кишилар мана шу киссадан «Хизр алайхиссалом Мусо алайхиссаломдан кейин яшаб колди, Ийсо алайхиссаломни хам кўрдилар, ундан кейин Мухаммад алайхиссалом даврларида хам яшадилар ва хозир хам яшамокдалар» деган гапни айтадилар ва у кишининг бархаётлиги Киёмат кунигача давом этади» дейдилар. Ва аввалги айтиб ўтганимиздек, турли киссаларни, деди-дедиларни, ривоятларни келтирадилар. Лекин ўшаларга карасак хеч ким «Хизр алайхиссалом менга кўринди, мен Хизр алайхиссаломман деб айтди, менга фалон нарсани килди» деган хеч кандай ривоят йўк. Балки ривоятларнинг кўплари «фалончига кўринган эмиш, пистончига ундок килган эмиш, яна бировга бундок килган эмиш» деган миш-мишлардан иборат, аник хабарга асосланган бирон нарса йўк. Ана шунинг учун, кейинрок баъзи бир ёлгон гаплар тўкилганлиги хам бор. «Хизр алайхиссалом борлар, доим бўладилар, одамларга кўриниб туради» деган уламоларимиз хам бор. Бу гапни кўпрок ахли тасаввуфлар айтишади. Лекин очик-ойдин Хизр алайхиссаломнинг бархаёт эканликлари, Киёматгача бокий колишлари ва одамларга кўриниб туришлари тўгрисида на Куръонда, на Хадисда, на мўътамад уламоларнинг илмий бахсларидан далил келтира олмайдилар. Агар мабодо хозирги кундаги баъзи бир кишилар далил келтиришаётган бўлса хам, у далиллар нотўгри, тўкима, заиф хадислардан олинганлиги маълум. Бу хакида «Алманорул мунис фил хадисис сахихил вал заиф» деган китобда очик-ойдин илмий бахслар келган. Ана шу китобда Хизр алайхиссалом тўгрисида бир ривоятни зикр килиб, уни нотўгри эканлиги исбот килинган. Эмишки, Расулуллох с.а.в масжидда турган эканлар ортларидан бир гап эшитиб колибдилар. Одамлар бориб карашса ўша гапирган одам Хизр алайхиссалом эмишлар. Иккинчи бир тўкима, ёлгон, хадис бўлмаса хам хадис деб аталган нарсада «Хизр ва Илёс алайхиссаломлар хар йили учрашиб турадилар» деган гап бор. «Арафотда Жиброил, Микоил ва Хизр алайхиссалом учрашиб туради» деган тўкима хадис бор. Буларнинг хаммаси тўкима эканлиги, асоссиз эканлиги, мўтаъмад, эътиборли хадис олимлари томонидан фош этилган. Иброхим ал-Харбий р.а дан «Хизр алайхиссалом доимо бархаёт эмишлар, бокий эмишлар» деган гап бор, нима дейсиз бу тўгрисида» дейилганида, одамларнинг ичига бундай гапни шайтон ташлаган, бу шайтоннинг гапидир» деган жавобни берганлар. Буюк ватандошимиз, мухаддисларнинг имоми, мўминларнинг хадис бўйича амири Имоми Бухорийдан Хизр алайхиссалом ва Илёс алайхиссалом хакида сўраб, «уларнинг икковлари тирикмилар» деб савол берилган экан. Шунда Имоми Бухорий хазратлари мархамат килиб: «Бу кандок бўлиши мумкин, батахкик Набий с.а.в «Ла ябко аъла раъси миати санатин ман хувал явма аъла зохирил арзи ахадун» деганларку деган эканлар. Яъни бу билан Имоми Бухорийнинг ўзлари ва Имоми Муслим ривоят килган бир хадисни Хизр алайхиссаломнинг бархаёт эмасликларига, ва у киши Киёматгача бокий колмасликларига далил килиб келтирган эканлар. Бу хадиснинг маъноси шуки: «Янги юз йил кирганда, яъни бир аср бўлганда ер юзида турган кишилардан бирортаси колмайди» деган эканлар. Бу сахих хадис, Пайгамбар с.а.в дан келган хадис, Имом Бухорий ва Имом Муслимлар ривоят килган хадис. Демак, юз йилнинг ичида бирор киши колмайди деган бўлсалар, ўша хадис айтилганидан бери неча марта юз йиллар ўтиб кетди, ким колиши мумкин? Хизр алайхиссалом кандок килиб колишлари мумкин? Унда Расули Акрам а.в нинг хадислари нотўгри бўлиб чикади-ку, агар у киши коладиган бўлсалар, тирик бўладиган бўлса» деган эканлар Имом Бухорий. Бошка катта уламолар хам Хизр алайхиссалом нинг бархаёт эмасликларига, у кишини Киёматгача бокий колишлари мумкин эмаслигига «Анбиё» сурасидан далил келтирадилар: «Сендан олдин Биз хеч бир башарга абадийликни килганимиз йўк. Агар сен ўладиган бўлсанг, улар абадий колурларми?» деган оят. Мана шу оятда хеч ким абадий колиши мумкин эмаслиги таъкидланмокда. Модомики, Мухаммад с.а.в вафот этар эканлар, Аллохнинг афзал махлуки, Аллохнинг афзал Пайгамбари, барча пайгамбарларнинг сарвари вафот этар эканлар, бошкаларнинг колиши мумкин эмас. Ахли Сунна ва-жамоатнинг кўзга кўринган уламолари яна бир далилни келтирадилар, бу далил нихоятда кучли далил хисобланади: Агар Хизр алайхиссалом бардавом хаёт бўлсалар, Киёмат кунигача бокий колсалар бизнинг Пайгамбар с.а.в нинг хузурларига келишлари керак эди, у кишига иймон келтиришлари керак эди, у кишига байъат килишлари керак эди, у зоти бобаракотдан таълим олишлари керак эди ва бирга харакат килишлари лозим эди. Бу ишларнинг килинмаганлигининг ўз Хизр алайхиссалом нинг бархаёт эмасликларига далилдир. Хизр алайхиссаломнинг бархаёт эмасликларига далиллардан яна бири – Бадр уруши куни Пайгамбар с.а.в Аллох таолога илтижо килиб, тазарру килиб килган дуоларида «Аллохумма ин тахлик хазихил асабату ла туъбадифул арзи» деганлар. «Эй Аллохим, агар мана шу тўп одамлар халокатга учраса, Сенга ер юзида ибодат килинмас», деганлар. Яъни ўзлари билан душманга карши жанг килишга хозирланиб турган 313 кишини кўрсатиб туриб, Аллохи таолонинг пайгамбари юкоридаги гапларни айтганлар. Ана ўша 313 кишилик Бадр урушининг катнашчилари исмлари, оталарининг исмлари, кабилаларининг исмлари билан сийрат китобларимизда бирма-бир эслаб ўтилганлар, ёзилганлар. Ана ўшаларнинг ичида Хизр алайхиссалом йўклар. У киши ташкарида турсалар, Набий бўлсалар, солих банда бўлсалар, Аллохга ибодат килиб турсалар, Пайгамбаримиз ва 313 кишилик гурух халокатга учрасалар, «Ер юзида Аллохга ибодат киладиган колмайди» дейишлари мумкин эмас эди. Бас, мана шу нарсаларни ўйлаб кўриш керак бўлади. Хизр алайхиссалом башар бўлсалар абадий бархаёт бўлишлари мумкин эмас. Уламоларимиз дейишади: «Агар у киши абадий бархаёт дейдиган бўлсак, Куръони Каримнинг оятларини инкор килган бўламиз. Чунки Куръонда Аллох таоло: «Биз сендан олдин башарга абадийликни килганимиз йўк. Агар сен вафот этсанг, ўлсанг улар абадий колурларми?» деб турибди. Аллох таоло бошка бир оятда «Хар бир жон ўлим шаробини тотгувчи» деяпти, ана шу оятларга хилоф бўлиб колади. Агар «Хизр алайхиссалом бархаётлар, Киёматгача бокийлар» дейдиган бўлсак юкорида зикр килинган хадиси шарифларга хилоф бўлиб колади» дейди уламоларимиз. Агар аввалда айтганимиздек, Хизр алайхиссалом доимий тирик бўлсалар Пайгамбар с.а.в хузурларига келиб байъат килишлари, имон келтиришлари лозим эди. Мана шу лозимликни Пайгамбар с.а.в ўзларининг бошка бир хадисларида баён килганлар. Бу хадисни Имом Ахмад ибн Ханбал р.а, улуг сахобий Жобир ибн Абдуллох р.а ривоят килганлар: «Пайгамбар с.а.в : Аллохга касамки, агар Мусо хозир тирик бўлса менга эргашишдан бошка нарса килиши мумкин эмас» дедилар. Уламоларимиз айтадиларки, тасаввур килайлик, Хизр алайхиссалом пайгамбар эканлар, лекин пайгамбар бўлганларида хам Мусо алайхиссалом дан афзал бўлишлари мумкин эмас. Мусо алайхиссаломки Расулуллох алайхиссалом га эргашишлари лозимки, хадисга биноан, Хизр алайхиссалом нинг келиб эргашишлари лозим ва лобуд бўлган. Мана бу нарсани яхши ўрганишимиз керак. Агар Хизр алайхиссалом валий бўлсалар унда хам келишлари керак эди. Чунки Абу Бакрдек улуг валий инсонлар Расулуллохга эргашганлар, у кишига уммат бўлганлар. Мана шу маъноларни айтиб уламолар, мухаддислар, фукахоларнинг кўплари «Хизр алайхиссалом бархаёт» деган гаплар заиф эканлиги, уларни ривожлантиришнинг фойдаси йўк эканлигини айтадилар. «Хизр алайхиссалом набий бўлганмилар, валий бўлганмилар» деган саволга ихтилофли бўлганлиги учун икки хил жавоб берилган: баъзилари валий десалар, бошкалари набий деганлар. Лекин «набий» деганларнинг гаплари кучли бўлади, чунки ўша Хизр алайхиссалом киссасида келган оятларда, Хизр алайхиссалом тилидан, сураи «Кахф»да : «Мен буни ўзимча килганим йўк» дейилган гап бор. Демак, ўзича килмаган бўлса Аллох таолодан вахий келган бўлади, ана ўша вахийга эргашиб килган бўладилар, вахий келган одам эса, албатта, набий бўлади. Бас, шундок экан бу нарсаларни яхши тушуниб етишимиз керак. Шундагина Хизр алайхиссалом тўгрисида уламоларимизнинг ихтилоф килганлари ва хар тарафнинг далилларини ўрганиб, ана шунга караб кейин хулосани чикариб оламиз.


Фарзандфуруш ўзбек аёли устидан суд давом этаётир\nРоссиянинг Екатеринбург шаҳрида ўз боласини сотишга ҳаракат қилган ўзбек аёли Хадича Парпиева устидан суд жараёни давом этмоқда. У жорий йилнинг февраль ойида тўрт ойлик гўдагини 20 минг рублга сотаётган пайтда қўлга олинган эди.\n44 ёшли Хадича Парпиева билан биргаликда унинг синглиси ҳам жиноятга шерик сифатида ҳибсга олинган. Суд жараёни ўтган ҳафта бошланиб, суд мажлисига гувоҳлар келмагани сабабли унинг навбатдаги йиғилиши кечиктирилган эди.\nЕкатеринбург шаҳрининг Железнодоржний тумани жиноят ишлари суди раиси ўринбосари Анастасия Беликова “Озодлик” билан суҳбатда 4 июнь куни суд йиғилиши давом эттирилгани, аммо жараён тугамагани сабабли батафсил маълумот бера олмаслигини билдирди.\nХадича Парпиева ва синглиси Россия Федерацияси Жиноят кодексининг 127-моддаси биринчи бандининг иккинчи қисми бўйича, яъни одам савдоси билан шуғулланганлик ҳамда вояга етмаган боладан эксплуатация мақсадида фойдаланганликда айбланмоқда.\nХадича Парпиеванинг ўзи ҳибсга олингач, Россия телеканалларидан бирининг мухбири билан суҳбатда пулга муҳтож бўлгани учун боласини сотмоқчи бўлгани ҳақида гапирганди.\nАйни пайтда фарзандфуруш, дея қораланаётган Х.Парпиева Ўзбекистон мактабларидан бирида ўқитувчи бўлиб ишлаган. Собиқ ўқитувчи аёл иқтисодий муҳтожлик боис Екатеринбургга иш излаб борган ва ўша ерда фарзанд кўрган.\nРоссия бозорларидан бирида ишлаётган водийлик аёл кейинги пайтда Хадича Парпиева сингари Россияга бориб, муҳтожлик орқасидан ўз боласини пуллаётган ўзбек аёллари учраб туриши ҳақида гапиради.\n“Ўз боласини сотган ўзбек аёли билан учрашиб гаплашганман. Боласини боқа олмайман, деб сотган. Эри ҳеч қаерда ишламас экан. Учта боласи бор экан. “Боқа олмайман барибир, ҳозир ҳам учта боламга нон етказа олмаяпман, тўртинчисини қанақа қилиб боқаман?! Уни ҳам қийнагандан кўра, фарзандга зор бирорта оилага берганим яхши”, деган. Боласини 7000 рублга сотиб, шу пулга Ўзбекистонга қайтиб кетган”,- дейди водийлик аёл.\nРоссиядаги “Фуқаровий кўмак” ташкилоти вакили Баҳром Ҳамроев бу каби салбий ҳолатларнинг кўпайишида Ўзбекистон ҳукуматини айблайди.\nУнинг таъкидлашича, Ўзбекистонда ишлаб оила тебратишнинг имкони бўлганда одамлар четга чиқиб муҳтожлик ва хорликда кун кечирмаган бўларди.\nБир пайтлари ўнлаб болаларга таълим-тарбия берган собиқ ўқитувчи аёл Хадича Парпиеванинг айби тасдиқланса, у ўн йилгача муддатга қамоқ жазосига маҳкум қилиниши мумкин.


Келинчак... Узбек хикоя (реал)\nVatanda.Com » Хикоялар » Келинчак...\n– Ҳа, бу унинг қатий қарори, никоҳ куйлаги олиб келгани ҳам йўқ. "Унақа куйлакни икки дунёда ҳам киймайман”, деди, – пичирлади Фотима. – Жим, намозига халақит бермайлик!\nОйшанинг пичирлаб оят ўқишлари, ўта малоҳат билан оҳиста руку ва саждаларга боришлари қизларни сеҳрлаб қўйди.\n– Парвардигорим, Ўзингдан ўзга меҳрибоним йўқ, Ўзингдан сўрайман, мен бугун келин бўлиб бораётган хонадонни хайрли, баракотли қилгин! – дуо қиларди кўзида ёш билан Ойша. – Мен уларни яхши билмайман, аммо қайнотамнинг ҳам, қайнонамнинг ҳам, Сен менга муносиб кўрган жуфти ҳалолимнинг ҳам иймон-этиқодли, инсофли кишилар бўлишидан умидворман. "Ҳар бирингизга ниятингизга яраша жуфти ҳалолни бераман”, деб вада қилгансан, вадасига вафодор Зотсан, менга муносиб кўрганинг жуфти ҳалолимни ҳам иймонли, тақводор, парҳезгар қилгин! Орзу қилганимдай хожа бериб, ундан орзу қилганимдай фарзандлар бергин, токи улар Сенга, динимизга хизмат қилсин! Имом Бухорийдай, Имом Термизийдай, Имом Мотурудийдай, Ҳазрат Навоийдай, Шайх Муҳаммад Содиқ Муҳаммад Юсуфдай фарзандларни бергин! Ана шундай фарзандларга она бўлишимни насиб қил! Жуфти ҳалолимнинг ҳам ана шундай фарзандларга ота бўлишини насиб қил! Бошқасига рози эмасман, Аллоҳим! Қалбида ана шундай ниятлари бўлмаган эрга дучор қилганингдан кўра чимилдиққа етмай жонимни ол!\nТўлқиннинг азойи бадани жимирлаб кетди. Икки қўлининг билакларидан чумолилар галаси юриб ўтгандек бўлди. Қалбидан ўтган фикрлардан мияси қизиб кетди. Тўлқин шартта ўрнидан туриб, ташқарига йўл олди.


31 йил аввал ўғирланган фарзанд онасига қайтарилди - Zamin.uz\n10:07 / 31.10.2018\nКанадалик аёл 31 йилдан кейин 1987 йилда ўғирлаб кетилган ўғли билан учрашди деб ёзади Kun.uz нашри.\nЎша вақтда 1 ёш 9 ойлик бўлган Жермейн Аллан Манн отаси билан учрашувдан кейин йўқолиб қолган. Болани Канаданинг Торонто шаҳри полицияси қидирган, сўнгра операцияга АҚШ ҳуқуқ-тартибот идоралари қўшилган. Бироқ кўп йиллик уринишлар наф бермаган.\nАниқланишича, Жермейннинг отаси ўғлини АҚШга олиб кетган ва у ерда кўп йиллар давомида бошқа номлар остида яшириниб юрган. Болани эса онаси болалигида ўлиб кетган деб ҳисоблаб юрган.\nАлдов ота давлат имтиёзлари билан уйни ижарага олмоқчи бўлганда фош бўлган. Дастлаб у томонидан тақдим қилинган ҳужжатлар қалбаки экани аниқланган, сўнгра эркакнинг фотосурати юзни таниш тизимидан ўтказилганда, у Канадада йўқолган боланинг отаси эканлигини маълум қилган. Энди эркак ёлғон гувоҳлик учун жиноий жазога тортилиши ва Канадага экстрадиция қилиниши мумкин.\nҲозир 33 ёшда бўлган Жермейн у билан учрашиш учун Канададан келган онаси билан учрашган. “Менинг ҳиссиётларимни сўз билан таърифлаб бўлмайди. Уни кўрганимда “Тангрим, бу менинг болам” деб юбордим”, деб эслаган аёл. Она-бола дийдорларига тўйиб олишгач, аёл ортга қайтиб кетган. “Замин” янгиликларини “Telegram”да кузатиб боринг\n19-01-2019, 12:12, Дунё\n29-06-2018, 10:45, Дунё\nАфғонистонда топилган совет учувчисининг қизи: Онам отамни 30 йил кутди\n2-06-2018, 16:56, Дунё\nФермер икки ёшли болани шафқатсизларча ўлдиргани учун жазога маҳкум этилди\n19-09-2017, 21:23, Дунё\nПитбуль зотидаги ит 9 ёшли болани қотил онанинг чангалидан қутқариб қолди\n4-03-2017, 13:38, Дунё\n11-02-2017, 11:05, Дунё\nЯнгиликлар » Дунё » 31 йил аввал ўғирланган фарзанд онасига қайтарилди


Аҳолини рўйхатга олишнинг асосий тушунчалари » Зафаробод тумани ҳокимлиги расмий сайти\nЗафаробод тумани ҳокимлиги » Янгиликлар » Аҳолини рўйхатга олишнинг асосий тушунчалари\nАҳолини рўйхатга олишнинг асосий тушунчалари\nаҳолини рўйхатга олиш – Ўзбекистон Республикасининг бутун ҳудудида ёки унинг муайян ҳудудларида ўтказиладиган, белгиланган санада аҳолининг демографик ва ижтимоий-иқтисодий тавсифларини белгиловчи шахсга доир маълумотларни йиғиш ва уларга ишлов бериш даврий жараёни;\nаҳолини рўйхатга олиш санаси – аҳоли тўғрисидаги маълумотларни йиғиш ва ҳисобга олиш амалга ошириладиган аниқ пайт (йил, ой, кун ва соат);\nреспондентлар – аҳолини рўйхатга олиш санасида Ўзбекистон Республикаси ҳудудида бўлган Ўзбекистон Республикаси фуқаролари, чет эл фуқаролари ва фуқаролиги бўлмаган шахслар, Ўзбекистон Республикасида доимий яшовчи, лекин аҳолини рўйхатга олиш санасида унинг ҳудудидан ташқарида бўлган Ўзбекистон Республикаси фуқаролари;\nрўйхатга олиш варағи – кўрсатилган саволлар бўйича шахсга доир маълумотларни ёзиб олиш учун белгиланган шаклдаги бланка;\nрўйхатга олиш ҳужжатлари – аҳолини рўйхатга олишга тайёргарлик кўриш ва уни ўтказиш жараёнига тааллуқли ҳужжатлар мажмуи;\nрўйхатга олувчи ходимлар – Ўзбекистон Республикасининг аҳолини рўйхатга олишга тайёргарлик кўришга ва уни ўтказишга жалб этилган, махсус ўқувдан ўтган вояга етган фуқаролари;\nуй хўжалиги – битта турар жойда ёки унинг бир қисмида биргаликда яшайдиган, ўзини яшаш учун барча зарур нарсалар билан таъминлайдиган, умумий хўжалик юритадиган, пул маблағларини тўлиқ ёки қисман бирлаштирадиган ва сарфлайдиган шахслар йиғиндиси. Бу шахслар қариндошлик муносабатларида бўлиши ёки бўлмаслиги мумкин. Уй хўжалиги битта шахсдан иборат бўлиши мумкин.\nЗафаробод туман статистика бўлими\nЯнги Ўзбекистоннинг бир қисми бўл!\nАҳолини рўйхатга олишдаги муҳим тамойиллар\nАмалий ишлар қайси босқичда?


Монополистларга қарши курашган Рузвельт ким эди? | Qalampir.uz\nМонополистларга қарши курашган Рузвельт ким эди?\nБу қизиқ\t12 Март 20:06 7735\nАмерика тарихида ҳар бир Президентнинг ўз ўрни бор. Бири ички сиёсатда катта ўзгаришларни қила олган бўлса, бошқаси ташқи сиёсатда Америка манфаатини кўзлаб ҳаракатланиб келган. АҚШ Президентлари тарихига қарасак, унинг бугунги молия марказига айланишига, ўтиш даврида иқтисодий таназзулдан сақлаб қолишга меҳнати сингган, монополистларга қарши очиқдан-очиқ курашган Президентлардан бири – бу Теодор Рузвельт ҳисобланади.\nРузвельтнинг сиёсий майдонга келиши\nРузвельт 1858 йилнинг 27 октябрида Нью-Йоркда дунёга келган. Рузвельт ёшлигида жуда нимжон эди. У астма касаллиги билан касалланган, кўриш қобилияти ҳам яхши эмасди. Касаллиги сабаб бошланғич таълимнинг кўп қисмини уйда олишга мажбур бўлди. Бироқ бу уни ўз мақсадларидан тўхтата олмади. 1876 йилда Рузвельт АҚШнинг дунёга машҳур олийгоҳи Гарвард университетига қабул қилинди.\n1880 йилда ўқишни тамомлаб, Республикачилар партиясига аъзо бўлди ва сиёсатдаги узоқ йиллик фаолиятини бошлади. У АҚШ конституциясидаги тенглик ғоясини ўзининг асосий тамойили сифатида биларди. 1901 йилнинг 6 сентябрида АҚШнинг амалдаги президенти Мак-Кинлига нисбатан суиқасд уюштирилди ва орадан 8 кун ўтиб у вафот этди. Бу орада вице-президент лавозимидаги Теодор Рузвельт қасамёд қабул қилиб АҚШ тарихидаги энг ёш (ўша вақтда 42 ёш-у 10 ойлик эди) Президент бўлди. Ўшанда Рузвельт Оқ уйдагилар ва катта сармоядорларни монополияга қарши курашмаслиги ва мансабдорлар таркибини сақлаб қолишига ишонтирганди.\n1901 йилнинг 3 декабрида Рузвельт ўзининг илк маърузасида ижтимоий адолат ва тенглик ғояларини ошкор қилди. Ўша вақтда АҚШда ижтимоий нотенглик, коррупция ва монополия ҳукмронлиги сабаб норозиликлар авж олаётганди. У Касаба уюшмалари фаолиятини қўллаб-қувватлади. Бу борада бир нечта қонун имзоланишига эришди. Аёллар истаган соҳада ишлаши мумкин бўлиши ва меҳнатига яраша ҳақ олиши лозимлиги ҳақида гапирарди. Адолатга бўлган ташналиги сабаб уни социалист деб аташарди. Ундан аввалги Президентлар Президент конституция олдидаги вазифаларни бажариши керак деб ҳисобласа, у Президент ҳокимияти остидаги халқ учун барча ишни қилиши керак ва бу конституцияга зид бўлмаса бўлди деб ҳисобларди. У Мак-Кинлининг иқтисодий изоляция сиёсатидан воз кечиб, Американи бутун дунёда фаол бўлган империалистик кучга айланиш сиёсатини бошлади.\nРузвельт ўз сиёсатини мустаҳкамлашни аҳолининг ишчи қатламини ўзига қаратишдан бошлади. Рузвельт иш берувчи ва ходим ўртасида адолатли меҳнат фаолияти юритилиши лозимлигини талаб қиларди. Улар тенг ҳуқуқлилик асосида ишлаши кераклигини айтарди. Ишчиларнинг иш ҳақи компания даромадига мутаносиб тарзда ўзгариб туриши шартлиги, иш вақтида жабрланганлар ва уларнинг яқинларига компенсация қопланиш масаласини кун тартибига олиб чиқди. Шундай қилиб у бир нечта қонунлар орқали меҳнат ҳуқуқлари таъминланиши бўйича ўз мақсадларига эриша олди.\nРузвельт монополистларни ўзига душман деб биларди\nРузвельт Америка иқтисодиётини кемираётган кўпчилик монополист трестларни ўзига энг катта душман сифатида кўрарди. Аммо у биринчи президентлик даврида уларга қарши курашни очиқ курашга айлантирмади. Чунки, иккинчи президентлик муддати сайловлари учун маблағни улардан олишга тўғри келишини биларди. Шу сабабли, биринчи президентлик даврида асосий курашни ташқи сиёсат масалаларига қаратди. 1904 йилги муваффақиятли сайлов кампаниясидан сўнг, Демократлар партиясидан номзоди қўйилган Паркер устидан ғалаба қозонди.\nУнинг фикрича, иқтисодиёт назоратсиз ривожланмайди, уни Америка халқи манфаатларидан келиб чиқиб қонунлар орқали бошқариш керак. Собиқ Президентлар Жексон ва Линкольннинг эркинлик борасидаги фикрлари эндиликда (шунча саноат инқилобларидан сўнг) замон талабига жавоб бермай қолганди. Молия ва ишлаб чиқаришда ҳукуматнинг тўлиқ истисно этилиши катта-катта табиий монополияларнинг вужудга келишини таъминлайди. Америкадаги корпорациялар шу даражага етдики, корпорацияларнинг ўзи гигант корпорациялар орқали бошқарилар, ҳукумат қонунлар ишлаб чиқишда уларнинг манфаатини (солиқ, молия ва бошқа соҳага оид сиёсатида) ҳисобга оларди. Бу вақтда Америка ҳукумати архаик кўринишдаги кучсиз ҳукуматга айланиб қолганди. Шу сабаб давлат катта трестлар томонидан қилинаётган молиявий фирибгарликларга қарши тура олмай қолди. Қонунларда чигаллик юзага кела бошлади. Штат манфаатини ҳимоя қиладиган қонунлар миллий манфаатга тўғри келмай қолди, ёки бунинг акси кузатиларди.\nРузвельт учун фақат бир йўл қолганди\nАҚШнинг аввалги даврдагидек бизнесда ҳалол рақобатни юзага келтириш сиёсати иложсиз бўлиб қолди. Бунда фақатгина бир йўл, яъни трест ва монопол корхоналарни йўқотиш эмас, балки қонунан назорат қилиш йўли қолганди. Агар уларга ёппасига “ҳужум” қилинадиган бўлса, улар Европа ёки бошқа жойларга чиқиб кетиши, солиқ тушуми кескин камайиб, мамлакат хазинаси бўшаб қолиши, мамлакатда ишсизлик авж олиши ва бошқа балолар бўлиши мумкин эди. Рузвельт шу йўлни (назорат қилишни) танлади. Молиявий фирибгарликни йўқотиш, жамият манфаатлари юзасидан корпорациялар фаолиятини назорат қилиш мақсад қилинди.\nРузвельтнинг сиёсатидан қўрққан йирик компания эгалари давлатдан дахлсизлик ҳуқуқи талаб қила бошлади. Бу йўлда улар сиёсатчи ва газеталар ваҳималаридан фойдаланишди. Бироқ Рузвельт бу талабни аҳмоқликка йўйди ва ҳеч қачон бундай бўлмаслигини айтди. Турли соҳаларни монополияга айлантирган магнатлар Рузвельтни йўқ қилиш ва аввалги даврга қайтишни хоҳлаб қолишди. Шунга қарамай, Рузвельт ўз мақсадидан қайтмади. Монополиянинг олдини олиш ва мавжудларини йўқотиш фаолияти билан шуғулланувчи Савдо ва меҳнат вазирлиги ва корпоратив бюрони ташкил қилди. Унинг қошида комиссия ташкил этилди ва бу комиссия бизнес билан шуғулланувчи исталган корпорация назоратини амалга ошириши ва соҳани таҳлил қилиш ваколатларига эга эди. Бу йўлда Рузвельтга кўмаклашувчи магнатлар ҳам пайдо бўлди.\nТемир йўл монополистларидан бири бўлган Пол Мортон исмли шахс ўз айбларини тан олиб, ҳукуматга ушбу соҳада монополияга қарши курашишда ўз ёрдамини бера бошлади. Мортон томонидан тақдим этилган ҳужжатлар асосида Штатлараро давлат комиссияси ва Адлия вазирлиги томонидан аудит текширувлари ўтказилди. Темир йўллар тўлиқ ҳукумат назоратига ўтди. Мортонга санкция берилишида енгилликлар берилди. Тарифлар тўғрисида Хепберн қонуни (билл) ҳам қабул қилинди. Бу йўлда унга айрим сенаторлар ҳам қарши чиқди. Аммо қонун барибир қабул қилинди. Рузвельт монопол трестларга қарши кураши билан Америка тарихига кирди.\nРузвельтни кейинги Президентлар Тафт, Вилсон даврларида роса танқид қилишди. Айримлар уни айрим монополистларга ёрдам бериш учун бошқаларини йўқотишга уринишда ҳам айблашди. Бироқ, у Америка тарихида АҚШ иқтисодиётини жарликка етаклаётган трестлар таъсири доирасидан чиқара олган Президент сифатида қолди. Ҳозиргача америка халқи ўша даврдаги кўмир, пўлат, шакар трестларининг фаолиятини тартибга солган, бошқа бизнесменларга ҳам шароит яратиб берган Рузвельтга ўз миннатдорлигини билдириб келади.\n07 Апрель 19:04 72335\n08 Апрель 14:34 27417\n07 Апрель 13:14 25902\n07 Апрель 18:56 25301\n08 Апрель 12:12 24805


Мина Колумбия терма жамоаси сафида жаҳон чемпионати саралаш босқичида 9-турдан ҳаракат қила бошлади. У иштирок этган дастлабки 5 ўйиндан (9-13 турлар) 3тасида колумбияликлар ғалаба қозонишди, 2 ўйинда эса дуранг қайд этилди. Бу 5 ўйиндан 3тасида дарвоза дахлсизлиги сақлаб қолинди. Айниқса, Уругвай терма жамоасига қарши ўйинда ёш ҳимоячи ўз жамоасига қимматли очколарни олиб келганди. Ўйин тугашига 7 дақиқа қолганида колумбияликлар 1:2 ҳисобида ортда бораётган эди. Мина ҳимоядан туриб тўпни эгаллаган ҳолда, бир ўзи бутун майдон бўйлаб олиб борди ва қанотдаги шериги Куардадога етказиб берди. Мина бу ҳаракат билан тўхтаб қолмай, ўзи жарима майдонига кириб борди ва Куардадонинг узатмасини голга айлантирди.